
কৃষিতত্ব-য়ারি হান কৰি সমরজিৎ সিংহই সম্পাদনা করল ওবাকা বিপ্যারতন 
সিংহ ছত্ম নাঙে ত্রিপুরা চে-ৎ নিকুলেছিল। কথাসাহিত্যিক ডঃ স্মৃতিকুমার সিংহর 
দাবি য়াকরিয়া য়ারি আহানর নাও চিন্তামণির চিন্তা বুলিয়া থইলাং। দিশ্বিজয়ী 
গণ্ডিতর য়ারি গুহান কনাকে বুজন আগর থতাৎত হুনেছিলুহান। না মাঙক বুলিয়া 
লেরিক এহানাৎ দিলুতা। “শোকসভা” বার 'মাইপাকসেনার পাতাল প্রবেশ" অপ্রকাশিত 
য়ারিহানি। 

নিকুলেছিল য়ারিহান উহানি পাকরিয়া শ্রদ্ধয়া শ্রীমতী সুখজ্যোতি সিংহ, 
শ্রীমান চণ্তীদাস সিংহ, ডঃ স্মৃতিকুমার সিংহ গাছি বার আরতাই দিলা উৎসাহ ওুঁতা 
কৃতজ্ঞতাল নিংসিং অউরি। ডঃ দেবেন্দ্রকুমার সিংহ, সভাপতি, নিখিল বিষুনপ্রিয়া 
মণিপুরী মহাসভা, গিরকে নাপাকরিয়াও মোর ইকরা ঠিক পার। গিরকরে ধন্যবাদ। 

ইকরানির ক্রম অনুসারে যারিহানি ছাপা অইল। 

লেরিক এহানর প্রুফ কল্যাণীয় শ্রীমান সন্তোষ সিংহ এম.এ. বি. এড.-এ 
চা দিল। “মাতল”_বানান এগ এসাদে অইতই। 

শ্রীমতী শিখা ভট্টাচার্য প্রশ্রয় নাপেইলে মোর কুনো লেরিকৌ ছাপা 
নাইলইছ। 

*দিলীপকুমার সিংহ জিংতা আর থাইলে দাদার লেরিকহান বুলিয়া হারৌ 
অইলইছতা কতিও। 


কৃষিতত্ব 
মোর্ক টোয়েইন গিরকরে বন্দনা করিয়া) 


মি ডাঙর লেখক আগ অইতৌ এহান মি কনাক অইতে্ত মোর 
মামাকে হারপাছিল। মাস্টরে কানাহা দিলা ওঁপেই মামাই মাতল -না খালকরি! 
সমাজহান হাবিয়ে তোরে ডাঙর লেখকগ বুলিয়া য়াকরতাই দিন ওঁহান মাস্টর 
এতাই লাজপেয়া তোর মুঙেদে ফেইতুপ অয়া আটে নুয়ারতাই ওঁহান মি 
দিব্যচ্ষুগল দেহৌরি। তিন তেরং দুইশ বুলেছৎ ওঁহানেতে কিতা অইল থাং! য়াত 
করেতে না মাতেচৎ নাই! শতদল মানে আহৌহান দল, অবাই নাগইহান থাও! 

খানি ভাঙর অইলু। পদ্ার খাতাহান বুজিল। মামাই যেগ আইলৌ মোর 
পদ্য ওঁতা হুনুয়ার। ফিজাং বেছেকুরা, কাছাড়র অতিথ, হরিবলা এ হরি যেগৌ 
আহকা। আমার ঘরে মানু আহানি বন্ধ অইলা। মামাক বাগিনাকরে দেখলে মানু 
লুকেইতারা। 
আমার গার গন্ধরাজ মামা মরতই বুলিয়া মানু এহান উনা অনিৎ 
ঘিতারাগা। সাধু হমেয়া কিতা কিতি করের ওঁবাকা মামাই মোর পদ্যর খাতা ওঁহান 
নিকালেয়া পাকরানি অকরল। ঘরর মানু গুঁতাউ অজভূত নাই অরতে। কাদানির 
উগদেতে নায়া মামারে গালেয়া ঘরেত্ত নিকালা দিলা। 

মামাই মাতল -সমাজ এহানর অংতা লাকতা এতা দেহরতা! এতা 
বিকার বাকারল সমাজর উন্নতি করতাইতা! উঁহানলহে সমাজহান দিনে দিনে 
গাতেদে হমা যারগা নাই। 

মি ম্যাট্রিক দিলু বছর ওঁহানাতত হৌপাতল কবিতা ইকরানি অকরলু। 
এতাল আর আকগয়ো পদ্য না ইকরেছি। 

কলি খই কলি খই খাঙহান কই কই। 
সমাজর উন্নতি করানিৎ হাবিহান অই গই॥ 

মামাই মাতল -এতাত্ত জিঙে, হবাকরে ইকরেকুরা আগ নিকালাতা 

চেইক সমাজহানাৎ। 


ঠাকেইচলা য়েননাম কর সমাজর কাম। 
বেইনং ডেংগাল ছুটিকনে হিরিগাম॥ 
মামাই মাতল -তিতে সেইখাৎ দৌর বর পেয়া জরম অছৎগ না! এহ, 
কপালখিপা সমাজ এহানে তোরে নাচিনলাতাক! 
ফেনকচু কুমাড়াই এক অয়া আছি চেই। 
সমাজ এহানর হাবিয়ে মুঙ পথে পারা দেই ॥ 
জিংগাই ছেপতরে জিঙানিতে নুয়ারের। 
দরপতে সমাজ এহানর উন্নতি করে দের। 
মামাই কিতাই কবিরাজ জেঠাবারাং গেলাংগা। কবিরাজগ থাংতে কবিতার 
য়ারি এতা হারপেইতই। 
কবিরাজ জেঠাবাই পারেঙ আহান হুনিয়া মাতল __ তোমার মামাক 
বাগিনাকরে গবরর বরন আকেইগি দিয়া দিঙ। মুরগি ইউইবতা। বামনগরাং 
গেলাংগা। বামনগই মাতল -_ খুল্লেইর গুল্লি খেয়া মি কানহান না হুনুরি। 
ইসালপা আগরাং গেলাংগা। এতা গ্রোষ্ঠ, অভিসার, সাজন, গৌরচন্দ্ 
কিতাৎ য়ৌকরিয়া এলা দেনারকা। ইসালপা ওগই করতানল বারানিরকা করল 
আরো বেলা দিয়া আইলাঙ। 
বাসকুলি আগ আহেছিলি উগরাং গিয়া পদ্য এতা হুনুয়েইলাংগা 'আর 
ওগই কাদানি অকরল। “মোরে বুলেইতা করে মন্ত্র সলকরতারাতা? বুলিয়া দিল 
চিকারি গুগৎ মানুহান পুলইলা। চুলর আগাদে জিংতা অয়া আইলাঙতা। 
সমাজহানাৎ এমাটিকৌ মানু নেয়ইলাতাক! এতাইতে কিতা সমাজসেবা 
করতাইতা! 
আমার গাঙর অক্ষয়মোহন চৌধুরী বাবু বরাবালা মানুগ। আকখুরুম 
ভারত সরকারর “কৃষিপণ্ডিত' উপাধি পাছিলগ। এবাকা টাউনে ঘর দুয়ার হংকরিয়া 
আছেগা। ধনেতে আছে, নাঙেতে নেই। বিদ্যাউ না তালকরেছে। মামাই মাতল- 
গাঙঘরর এরে ভূত এতাই তোর এরে উচ্চভাবর পদ্য এতা নাউ হারপা দিতাই। 
অক্ষয়মোহন বাবুরাং যিকগা। হাঁজারৌ অক, টাউনে থার মানুগ। তা এতার 
বিতরগ হৎকরিয়। মর্মহান হারপেইতই। 
দৌ কিতা হুমা দিয়া অক্ষয়মোহন বাবুরাং গেলাংগা। অক্ষয় মোহন বাবু 
আরাম চেয়ার আহানাৎ বয়া চাহা পিয়ের। ইংলিশ পত্রিকা আহান কাদা হানাৎ 


আছে। আমারে দেহিয়া পত্রিকা গুঁহান আতহানাৎ ধরিয়া চশমাহান পিদল। 
পত্রিকাহান উল্টাগদে ধরেছে। মামাই হমাদিয়া মাতল __-এইগা, আজিকার পৌতে 
কিতা মাতেছিতা! এইগা গাছির সাদে গুণীবান মানু হাবি টাউনে বেলা দিয়া 
আইলাঙ, হৌগদে গাঙহান আধারে বুরদিয়া থাইল। 

অক্ষয় মোহন বাবুয়ে মুকসি দিয়া মাতল _ কইতে আজিতে মোর পৌ 
নাউ দেছি। দেশ এহান কিতা অযারগাতা দিনে দিনে। মানীয়া মানুর মান নেই। 

মামাই কথাহান কাড়লয়া মাতল __ওহানলহে আগেকার আর্য গিরিগিথানিয়ে 
মাতিয়া গেছিগানাই, দরাই লাম লইলা, চাকালাই বনে হমেইলা। আজি কালিকার 
শিক্ষিত বুলিয়া আকতা নিকুলেছি, উতাই জিঙে সমাজহান ধ্বংস করে নিতারাগা। 
মি ডাঙর, এহানল আটতারাতা গার ঠিকদিয়া। কইতে এইগারে হমা দেনে। হবা 
-করে জাঙর ধুলি ল। এতা দৌ আকেইগিনা। হান্তে এইগা, এইগার সম্মান এহান 
হারপাকুরা সমাজে নেই। এইগারে স্বয়ং ভারতর রাষ্ট্রপতিয়ে চিনিয়া, গুণহান 
হারপেয়া কৃষিপণ্ডিত উপাধি দেছেগ। এহ্‌, এইগারে ইমে সমাজ এহানে পাহুরে 
আইতারাতাক। এইগা, মি মাতিং বুললেতে এইগারতাউ খানি দোষ আছে। 
এইগাইতে কিয়া নিজরে দুরেই করিয়া থছি। সমাজহানেউতে এইগারে পানা 
মনেইতারা নাই। 

__- আজি কালি, তি মাতর ওুঁসাদে, মানু ঠানা নাকরেকুরা আকতা 
নিকুলেছি। তানু মিটিং কিতা করলে মোরে সভাপতিগ নাউ দিতারা। কইতে 
প্রমোদিনী, তোর দাদাগাছিরে চাহা দেনে। হান্তে মি যাচিয়া মোরে সভাপতিগ দেই 
বুলতুগা। মি ডি.পি.সি আগ না, অমাটিক লেই মানুগ নাগই। তিতে হারপাছৎ 
থাংতে অরতে মোরে এইগা বুলর লাই। 

__নানা, এইগা। এইগাই দূরেই অইলৌ আমি এইগারে দূরেই অনা 
দিলেহে নাই। এরে শৌ এগ বি. এ তামকরেছেগ। মোর বাগিনাক। এগই __ 
কইতে পাকর এনে, তোর পদ্য তা এইগার মুঙে পাকর। গুণীয়ে গুণীর গুণ 
হারপেইতারা। __ এইগা, পদ্য এতা খানি হনেদিক। 

মি কতহান আকতা পাকরিয়া অক্ষয় মোহন বাবুর মেইথ হানাদে 
চেইলু। মামাই মাতল -না এরি, পাকরিয়া বাগা। 

অক্ষয়মোহন.বাবুয়ে কতহান হুনিয়া মাতল -ভাল ভাল। মি পদ্য এতা 
ঠিকপেইলু। শ্লৌগুলিতে না_ 


মামাই মাতল -_ এইগ্লার কথাহান থেপকরানিহান পারা। এরে পদ্য 
এতাহত এইগায় ঠিকপেইবাং কতহান এইগার নাঙে নিকুলক। চারিবেদে এইগারে 
কৃষি পণ্ডিত ডি,পি, সিগ সিচ্চিল নাগই, কবিগ বুলিয়াউ চিনবাতা। এইগাই খেতি 
বারি বুলিয়া পত্রিকা আহান নিকালেইক। এইগারে মহাসম্পাদক মণ্ডলীর প্রধান 
সভাপতিগ থইতাঙাই। ওঁহানাৎ এইগার ফটো কিতা দিয়া পরলেই আহান করতাঙাইগ। 
সমাজহানে ওুঁবাকা এইগারে হাবির গজর ফিটাহান নাদিয়া নুয়ারতাই। 

অক্ষয়মোহন বাবুয়ে মাতল-হাই খালকরিয়া চেইং। 

__নানা এইগা। আর খালকরিল সময় নেই। এবাকাউ ঘুমে থাইতাং! 
পাকরনে তোর পদ্য ওঁহান। 

মি খাতাহান নিকালেয়া পাকরলু __ 

ফুলকবি খেয়া হাবি না থায়োনে ঘুমে আর। 
ইমাই ডাহিরি ত্বরা করে রাধো বান্দাকবির খার 

--আরতাউ আছে। পাকরনে বাগিনা! 

বেলেই ফাকেইথম চারিবেদে পেই পেই। 
ডিলকরিয়া সমাজহান নাকরিয় তুমি লেই॥ 

মামাই মাতল - এইগ্রা, কিমে পেইলাং! 

_-ঠিকপেইলু। কবিতা এতাৎ ঠইগ আছে, সমাজর কথা আছে। কনাকে 
গোকুল কীর্তনীর এলা হুনলু ওঁতাতৌ সমাজর কথা আছিল। এতাৎ হৌপাতর 
কথা আছে থাংতে মিতে এতাই নিয়াম হবা অছে বুলুরি। খালকরুরিভা! 

__এইগা, আর খালকরিল সময় নেই। কথাহান এপেই লমকরিক। এতা 
পদ্য এইগার নাঙে নিকুললে এইগার নাঙহান ফিটতই ওঁহানাৎ হেবানিয়া ওগ 
নাজ্বলতই! গোলাপসেনার কথা মাতুরিতা। তা জ্বলতই গুহান আকখুরুম দেহানি 
মনেয়া অদ্ভতানা! নাইলে মোরতাতে কিতা! 

-মাতরাই মাহেইতে না বুলানিয়ো কিসাদে! মি বার হাদি এহান তীর্ঘৎ 
যানা মনাছুতা। মাহা কতহান থাইতৌ। আহে পড়িংগা। 

-এইগা গীতাৎ মাতেছি শুভস্য শীঘ্রম। এইগা যিকগা কিৎতাউ নেই, 
এইগার নাঙে শৌ এগই হাবিতা করে দিতই। 

কথাবার্তা লয়ইল। প্রেসগ টটরলাং। আমার মানু আগই খুলেছে প্রেসগ। 
মলাটহানৌ লেপইল। খেতি বারি নাঙ এহান ঠিক নাপেয়া কৃষি বার কৃষক 

থইলাং। প্রধান সম্পাদক মণ্ডলীর প্রধান সভাপতি কৃষি পণ্ডিত শ্রীযুক্ত অক্ষয়মোহন 
সিংহ চৌধুরী ডি. পি. সি। অর্থহান ডিফিটেড পঞ্চায়েত ক্যাপ্ডিডেট। অর্থহান 
মলাটহানাৎ নাউ দিতাঙাই। মামাই মাতল - এইগা আছে, মি আছু-সুপ না 
খালকরি। এইগার চরণর ধুলি লয়া হবা করে সম্পাদকীয়হান হে ইকর। 

মি আরতি আহান মানস করিয়া সম্পাদকীয়হান এসাদে ইকরলু ঃ 

আমার বিুপ্রিয়া মণিপুরী এতারে আমি ক্ষেত্রি বুলিয়াতে মাতিয়ার। 
অর্জুনর পাঞ্চজন্য মইবঙগর রৌহান হনিয়াউ ঘুমে থাইলাঙ। এবাকাউ েতিরমা 
লেইত্রেংহান কম। জ্থির যুগ এহানাও চিংনা চিংনি অয়া চলতারা এহান দেহিয়া 
আহির পানি পড়ের। প্রমাণহান মটরর খেতি। আমি মটরর খেতিহে করিয়ারতা 
খেতি করানির পাখ থাপারানি -উুহানতে নাজানলাং। মটর ছিড়ানি নাজানি। ইমা 
চিত্রাঙ্গদার জিপুৎ আমি। বত্রাবাহনর রকত আমার শিংলেইৎ। আমি মটর ছিড়ানি 
নাজানিয়া কতিয়ো মটর একুচ মাংকরিয়ারতা। বিদেশে কিসাদে করতারা ওঁহানা্ত 
আমারতা হিকিলতা আছে। শৌ আগরে কেইরাক আহানল মটর জারিৎ কাকরে 
দেনা। গুগই বাছে বাছে আকগ আকগ করে ছিড়িয়া খলেইগৎ বরানি। হান 
অইলে তলে মটর পড়িয়া নষ্ট নাইতই। বছরে কই মণ মটর জাকারেয়া ছিড়িয়ার 
বুলতে মাটিৎ পড়িয়া থার। ওঁতাল হিয়াল কুকুরে পেট বুজতারা। মটরর গাছ 
জাকারলে ভাইটামিন নষ্ট অর। জাকারাছি মটর তা খেয়া, গ্যাস্থিক থুঙইতারা। 
ওুহানে ... এসাদে ডিগলগ করে ইকরলু। 

পত্রিকাহানর লেখক আকগ। মি। মোর পদ্য উতা কৃষি পণ্ডিত অক্ষয় 
মোহন চৌধুরীর নাঙে কতহান, মোর নাঙে কতহান বার এগর হৌগর নাঙে 
আহান দুহান দিলু। শ্রীযুক্ত অক্ষয়মোহন সিংহ ডি পিসি গিরকর নাঙে নিয়াম 
থাইল। 

কৃষি বার কৃষক নিকুলিল দিন উহান মামাই সাইকেল আহানাৎ চড়িয়া 
ঘরে ঘকে.বিলেইলগা। ভাকেউ এরা দিলাং। 

পিছেকার দিন ঘরেত্ত নিকুলতে দেস্ুরি মানুগ মাহেই পথগৎ বাসেয়া 
আছি। মোরে কুপ করে চেইতারা। মোরে দেহিয়া পথগ এরা দিলা। আগই মাতল 
আহি ওঁগিয়েদে চেই। 

অহঙ্কার আহান হমেইল মোরতা। মি সামান্য মানু নাগই। এতাপারা 
লেখক আগ মোরে দেহানিরকা পথে মানু বাসেয়। থাইতারা। কুংগদে পথগ 


লালইলু মাতে নুয়ারতৌ। প্রেসগর মুঙে আয়া দেখলু তলেল খুড়া বাসেয়া আছে। 
মোরে দেহিয়া মাতল -বাসাতা, মি তোরে পেইং বুলিয়া এহান হাবি রইদ এহানাৎ 
উবা অয়া আছুগ। ইকরেছৎ এতা আকখুরুম পাকরতা। এরে বান্দা কৰি কিসাদে 
খেতি করানি বুলিয়া ইকরেছৎ ওহান। 

মি পাকরানি অকরলু ঃআমার সমাজে গীতিস্বামী গিরকে আমারে হজাক 
করানি মনেয়া রাস, রাখোয়াল করিয়া গেছেগা। তা আমারে হজাক করানিরকা 
কওয়াগ অলয়াও রহিয়া চাছিল। আমিতে ইমাবাবার কথা নাহ্ুনলাঙ, গুরুজন না 
মানলাং। একাদশী না করিয়ার। গারিৎ গৌঁড়িয়া নেয়া চৌরিয়া অয়া বুলিয়ার। 
বান্দা কৰি রুয়ানি কিসাদে ওঁহান পেয়া নাজানিয়া আছি। আমার মানুয়ে আটেল 
পেইলাক পুরি লপুকে বান্দা কবির আঠি হিচিয়া খেতি করতারা ওঁহান ভুল। বান্দা 
কবি রুয়ানির সময়হান আষাটে। অন্থুবাচী লালইতই দিন হান বিহান হবা করে 
আলধরিয়া বান্দা কবির ডেঙ তা আকেইগি আকেইগি পারেওহান করে রুয়ানি। 
করিয়ার। নাইলেতে বান্দা কবি খেয়া নিমোনিয়া অইতাঙাই সুয়াই ... 

থাক থাক। মি ইমে এহানেই পাকরলু। পাকরিয়া মিতে পাগল অঙ্ছু 
সাৎ বুলিয়া খালকরিয়া। না, মি পাগল নাছু। পাগল নাছু,- বুলিয়া হুংকার আগ 
দিয়া নাছানি অকরল। 

এহ্‌। গ্রামসেবকর চাকুরি করল মানু এগ এসাদে অইলতাক! সানিক 
কায়া পথে নাছেরত।? 

পিছেকার হাপ্তাৎ সম্পাদকীয়হান আরাকো হব অইল। দিনে দিনে মোর 
উন্নতি এহান দেহিয়া মামা হারৌ অইল নিয়াম পারা। 

“আমি অর্জুনরে লালফামে জিঙেছিলাং মানু। তারে জিংতা করেছিতাউ 
আমি। আমার সমাজর কৃষ্টিকলা আজিকারতা নাগ্নই। পৃথিবীহান সৃষ্টি অনার 
দিনেতত আছেতা। আজি গড়েইপা কেথকর কেুয়াুলিগল চলিয়ার, আমি 
দলাদলি কৌলিল কৌজিয়া অয়া কৌরঙগর সাদে অবিয়ারগা। কারণহান আমি 
ঠালি ঠালি বাতখানা জানি। চৌলর খেতি না জানি। এবাকাউ ধান রুয়েয়া ওঁতা 
বানিয়া চৌল নিকালেয়া বাত রাধিয়ার। কতিহান সময় মার ওহানতে নাউ 
দেখলাং। পাঞ্জাবে আজি ধানর খেতি নেই। হরিয়ানাথতে খানি খানি আছে। ধানর 
গ্রাছ গতাৎ অকসিজেনর ইনজেকশন দিলাক পুরি গাছ আকেইজার মাংকেইজার 

পারা ডাঙর অর। গুয়া জারর সাদে উচর। বছরহান চৌল ধরের। গাছ তার 
ডেঙেহত দারৌ পেইতারা, তক্তা নিকালেয়া উতাল নৌ জাহাজ কিতা হংকরতারা। 
মরুভূমিৎ তাল চলতারা আরো পাঞ্জাবর ধানর গাছর তক্তার জাহাজরে মরুভূমির 
জাহাজ বুলতারাতা। ধানর গাছে ইনজেকশন নাদিয়া স্যালাইন দিলে গাছ তা 
আরাকো ডাঙর অর। তক্তা ওঁতা আরাকো দড়া অর। যেতাউ অক অকসিজেন 
ওতা না হিচিয়া ইনজেকশনগ করে দিলা থাঙতে পরিবেশৌ নষ্ট নাইল। পরিবেশ 
রক্ষা করানি তানু জানেছি। 
আমিতে বছর বছর অরে পাকে সানিয়া ধানহে ফলেয়ার। ওঁতা খেয়া 
ম্যালেরিয়া য়া, লিভারগ পচেয়া, আহিগ নষ্ট করিয়া নুয়ারা চেলয়া কুরু সুময়া 
থায়ার। এবাকাউ সময় আছে ধানর ক্ষেতি বাদ দিয়া চৌলর ক্ষতি করানির।' 
লেউ খেতি বুলিয়া ইকরলু গুঁহানতে অতি হবা অইল। “লেউ খেতিহান 
পেয়া আমি নাজানেছি। আমার পৌরেইৎ মাতিয়া গেছিগা লেউয়ে মাছে। আমার 
আপা বপেয়ে, ইমা চিত্রাঙ্গদাই হারনাপেয়া উঁহান মাতে গেছেগাতা? যেপেই মাছ, 
উপেই লেউ। মাছরমাউ বুয়াল। আমার পহ্রিরমা বুয়ালর পনা বেলেয়া তার 
গুজগৎ লেউ আকেইজারি কুয়া দিলে লেউ তাল মাছহান খেলা .খেলা 
থাইতাই। লেউরমা ফসফরাস আছে, নিকোটিন আছে ওতাউ পানিহানাৎ ধয়া 
যিতৈগা। 
ইকরতে ইকরতে আহির পানি পড়িল। লয়ইতেগা দিলু -আমি ডেই 
ডেই হারা দিয়া কুরুসুময়া, থাইবাং ফাম নাপেয়ার। পেন্ট পিদিয়া মালঠেপে 
হমেয়ার। সমাজহান কিহান অইলতা! গিরিগিথানি, খালকরিয়া চেইক, নিলে 
আজি শাড়ি সেগ্ডেল পিদিয়৷ চলতারা। এতা আমারে ইমা চিন্রাঙ্গদাই হিকাছেতা? 
বন্রবাহনে পেন্ট পিদিয়া অর্জুনরে চহা চহা কাড়ল বিধাছিলতা? 
মামাই মাতল, তলে খানি ফাম থাইল উঁপেই আধুনিক কবিতা আহান 
দে। 
ইমা চিত্রাঙ্গদার সামপালথঙগৎ 
এরিস্টটলর হজকারি। 
কারে কুঙ্গই কার গাদ্দিতারা আমার কুরুক্ষেত্রৎ। 
মি ভগ্গবানর লগে রয়া যেন্নাম রুয়াউরি। 
সমাজহানর কৃষক আমার কলাকৃষ্টি যুঙে দিয়া 


খেতি কর বৌনানিয়া। 
ইতিহাসে সা সা করে ইকরেছি 
আমি বজ্রুর জরম জিপুত, কমতা নাগই। 
মামাই মাতল -এতাহে আমার পাঠক সম্পাদকে বিসারতারাতানাই। আর 
চিন্তা নেই। সম্পাদকে তোরে ঠিক পেইতাই, আধুনিক কবিতা বুলিয়া য়াকরতাই। 
তোরে প্রিয় কবিগ বুলিয়া সম্পাদকে মাততাই। আমার ঠার ইস্কুলে চলতই দিন 
হান এতা প্রথমভাগর লেরিকে যেসাদৌ থাইতই। 
কৃষি বার কৃষক নিকুলানিতে ফাতনেই, বিলেয়া লয়ইল। মামাই কিতাই 
পিছেকার সংখ্যার য়ারিদেনাৎ বইলাং। খানি থায়া বুজন আগ আহিল । মাতল-মি 
বিদেশেংত আহেছুগ। তোমার পত্রিকা এহান পাকরিয়া সম্পাদকগর লগে উনা 
অইং বুলিয়া আহেছুতা। মি হোমিপাথি ভাক্তারগ। মহাত্মা হ্যানিম্যানর কৃপাল 
পাগলগ মাহেই বালা করেছুগ। তুমি দ্বিয়গিরমা সম্পাদকগ কুংগ? 
মামাই মাতল;এন্না মোর বাগিনাক শৌ এগ। কিরা থাঙ? বহিক এনে। 
__না, নাবইতৌ! তোর সম্পাদকীয় এহান পাকরিয়া কিততাউ উপ 
নুয়ারিয়া গৃহিণী গরে পাকরিয়া ছুনুয়েইলু আরো তেই 'গাঞ্জা পিয়া আহেছত্তা 
বুলিয়া” ঘরেত্ত নিকালা দিল। আমার গৃহিণী উঁগ আইনর ডাটগ। মি সংকল্প 
করেছুতা সম্পাদক ওগরে মারিয়া ফারাচিৎ যিতৌগা। নাইলে শান্তি নেই। 
মামাই মাতল -ডাক্তারবাবুয়ৌ ফাগি হার নাপেয়ার থাংতে না! কৃষি বার 
কৃষক পত্রিকার সম্পাদকগ অইলতাই মান্যবর কৃষি পণ্ডিত শ্রীযুক্ত অক্ষয়মোহন 
সিংহ চৌধুরী ডি.পি.সি গিরক। তাতে এপেই নেই, তীর্থৎ গেছেগা। 
_-ইঁহান অছেতা। আকদিনতে পেইতৌ নাই তারে। বুলিয়া মাংকলর 
খুটি উগিৎ জাংদাল কতহান দিয়া, কৃিমূর্খ, কৃষিমূর্খ, আকখুরুম পেইং করে বুলিয়া 
নিকুলিয়া গেলগা। 
ভাক্তর ওুগ নিকুলিয়া গেলগা আর মামাই মাতল - এতাউ অরতে 
সমাজর মানু নাই! এতারেউ মনুষ্য বুলানি। 
ডাক্তার ওুগ বার আলথক অয়া আহিল। মাতল __ পানিরমা লেউ 
খেতি করানি বুলিয়া কুগই মাতলতা? মামাই মাতল, ডাক্তারবাবুরে কিতা 
বুঝেইতু। এতারে মাততারাতা কবির রূপক। সাহিত্যিকর ইকরা। সম্পাদকর 
কলমগ। এতা নিরপেক্ষ অয়া ইকরেছেতা। লেউ মানে লেউ নাগই। লেউ বুলতে 


এপেই পলিয়া বুলিয়া হারপানি। ডাক্তার বাবুয়ৌ পহুরিগ বুলতে পঙুরিগ বুঝলাং 
থাংতে কিতাতে বুলতু। পঙরি মানে পানি, পানি মানে গঙ্গা, আমার গ্রিপুরাৎ 
মনুহানে গঙ্গাহান। এপেই মনুহানর কথ; মাতেছিতা। 

মি মাতলু - মনুহানর পানিৎ পলিয়ার খেতি করানির কথা রূপকল 
মাতেছিতা। 

_-পলিয়া মনুহানাৎ খেতি করানি বুলিয়া কুংগই মাতলতা। 

_ ফ্রান্সে যাগা। হুয়াংহো, ইয়াং সিকিয়াং, আমাজন ওুঁতাৎ ধা দিয়া 
পলিয়া রুয়াছি, যেন্বাম রুয়াছি, টমেটো কুয়াছি। 

--না, আরাক খানি থাইলেতে মিহে পাগল অইতৌ। না কিতা, পাগল 
অয়া হদেইলুতা। মহাত্মা হ্যানিম্যান গিরক, মোরে জিংতা কর। বুলিয়া কাদিল 
কাদিলগ অয়া নিকুলিয়া গেলগা। 

পিছেকার সংখ্যার সম্পাদকীয় গ্রহানতে ইমা চিত্রাঙ্গদা আহির পানির 
মা বন্রবাহনর কারগ বুরেয়া ইকরলু পারা। 

আমি নিজরে বজ্রবাহনর বংশ বুলিয়া মাতিয়ার। কিন্তু আমার হাদিৎ 
কংস নিয়ামপারা আছি। আজি আমি সিনেমা চালা, মিয়াং ঠার টটরানি ওতাল 
মেইকখুগ অয়া থাইলাং। শৌরে ডাক না হিকেয়া ইংলিশ ইস্কুলে দিয়ার। এতা 
আমারে আমার ব্রন্মর্ষি, রাজর্ষি গাছিয়ে হিকাছিতা? 

এবাকা পেয়া আলু ছিড়ানি,মুল্লা ছিড়ানি নাজানিয়া থাইলাং, বেইনঙে 
চহা বেইনঙে দ্বিতা বুলিয়ার। বৈষ্ণব বুলিয়াতে গর্ব করিয়ার, কীর্তনে গিয়া 
কাদিয়ারগা, এগদে ধর্মর মর্মহান ধরে নুয়ারেছি। কর্মতৌ লেইথক অছি। মহাসভা 
সাহিত্য সভাতে করিয়ার, আলু ছিড়ানিতে নাজানিরা থাইলাং। আলু এতা কৌরঙল 
ছিড়ানি থকর। মানু কায়া ছিড়িয়ারগা বুলতে গাছ বাগিয়া পড়ের। 

মুল্লার কথাতে আর কিতা মাততু। ইমা চিত্রাঙ্গদার খেলমাচির আগেই 
বেললাং এগদে থাচির দিনে মুক্লা খানা গম গমনেই আংকরলে অটর মাচি 
হেইকরে নুয়ারিয়ার। বানুকহান' ধরানি নুয়ারের গগউ মুল্লা কাগাৎ যানা মনার। 
উপমা আহান দিয়া রূপকল মাতিং বুললেতে, কাঙহানাৎ বাওবাঙেইতেগা খাও 
লাগিয়া পাঙছি। পথে পড়িয়া মাত মাউছি। এরে টাংখেই সেঙ যুগ এহানাৎ 
পিছনে পড়িয়া থাইলাংতা কিয়া। ওুঁহান হারপাদিক। মুল্লার হৌৎ কিতা বরেইলে 
মেগুর! ইমা, চিত্রাদাই, বন্্বাহনে খেইলা চাকচা উঁতা নাবেলেইক। আগাদে 

মাকাকলেই না গ্রিঠিক। 

মুল্লার ডেঙ ওতা বানুকল কাপানি। ডেওগর খানি গজে কাপলে নুয়া 
ডেঙ নিকুলিয়া উতাৎ বার মুল্লা ধরের। চারিবেদে ডেঙ শিলয়া ধরের মুল্লা 
তারে শিলঙি মুল্লা বুলতারা। শিলঙর খাসিয়াই, জুমর কুকিয়ে যেহান জানেছি 
ওুহান পেয়া আমার সমাজনিংপা বুলিয়া মাতিয়ার এতাই নাজানেছি। স্বর্গৎ গিয়া 
ইমা চিত্রাঙ্গদারাং কিতা বুলিয়া খুমকরতাাই হানতে আকগয়ো বৌ না পড়িয়া 
ঠেটু বাণিয়া ডাঙর ঠেকহাঁনল ঠিক দিয়া আটিয়ার। এতা ঠিল মানুর স্বভাব। 
নিরালহান ঠিপ করিয়া কানা নেই। আমারে কুংগই ঠেমকরতাইতা! আজি আগরে 
আগই না ঠেলা দিক। দিয়াতে চেইলাং নাই। বন্দবাহনর আতর বানুক ওুঁহান 
ধরিয়া মুল্লা কাপানিৎ পালহান অয়া পালইক। 

মামাই কাদিয়া মাতল -এতাহে সাহিত্য নাই। 

এরে সম্পাদকীয় এহানল “কৃষি বার কৃষক' নিকুলিল দিন ওঁহান মাদানে 
মানু আগ আহিল। 

__কুংগ থাঙ মূর্খ সম্পাদকগ তুমি দ্বিয়গিরমা। মামাই মাতল - তিতে 
বার কুরাংত আইলে দৌ বেইনংগ থাঙ? 

-মি অক্ষয় মোহন চৌধুরী বাবু ডিপিসির জাঙাকগ। ইটানগরে 
থাউরিগ। কৃষি বার কৃষক পাকরিয়া পাগল অনা বিততা অয্না আইলুতা। হাই! তুমি 
করলাই এহানতে! 

_-কিতা করলাঙ তা? 

_ মোর হৌরক এতাপারা কৃষি পণ্ডিত ডি. পি.সি আগরেল পত্রিকা 
নিকালেয়ার বুলিয়া এহান করতাইক! 

_কিতা অছেতা মাত বেনাই। 

--এতা কৃষিতত্ব বার সাহিত্য বুলিয়া ইকরেছতা। মোর বাপকরেল 
করলৌ এমাটিক দুঃখ নাপেইলুইছ, আকণ্ধ হৌরকগ, মানীয়া মানুগ, তারেল 
পত্রিকা নিকালেয়া_ 

_-এতা কৃষির উন্নতি করিক বুলিয়া, সমাজর উন্নতি, সাহিত্যর উন্নতি 

_-এসাদে পাগালা পাগুলি ইকরিয়া? 

_ হেই লেউর ডেমগ, ওল কবিগ! তিতে হৌরকর সালে মালক 

বাপক এরা দেছৎগই সাহিত্যতে কিতা হারপেইতেইতা? 

__ পাঞ্জাবে ধানর গাছে অক্সিজেন ইনজেকশন দিতারা বুলিয়া কুংগই 
মাতলাতা। ধানর গাছ ওঁতা মাংকেই জার পারা অর -ওতাৎ চৌল ধরের .... 

মামাই মাতল -সবুজ বিপ্লব, আসাংপা বিপ্লব কিতারে বুলতারা হারপাছততা, 
তিতা কাড়লগ। তোরে তিতা কাড়লগ বুনলে তিতা কাড়নর অপমান অর। 
তিতে উসেইগ না। সংখ্যাহান লেহে মোর বাগিনাকরে দূরেইত্ত মানু 'এহানে 

_-সুপ কৃষির রেঞ্ু আগ হার নাপাছতাই কৃষিতত্বল প্রবন্ধ, কবিতা 

-তিতে কুকীর মুখখিগ না। যাগাতা আমার ঠারর কুন পত্রিকাহানাৎ 
জানিয়া হারপেয়া ইকরতারা আগ নিকালাগাতা ! সাহিত্য নাজানে গঁগই লেখকগ, 
সম্পাদকগ, যেগই কবিতা ইকরে নুয়ারের গঁগ আধুনিক কবিগ। আহান ইকরতে 
তিনহান ভুল করের গুগই প্রাবন্ধিকগ! ছন্দর বিন্দু বিসর্গ না জানে ওগই ছন্দল 
ইকরের। বানান ভুল করতারা ওতাই ভাষাতত্বল ইকরতারা, ইতিহাস কিতারে 
মাততারা হান হারনাপাছে গুগই এঁতিহাসিকগ। ব্যাকরণ না তামকরেছে ওঁগই 
বানান লেপকরেদের। ওঁহানেহে আমার মানুয়ে আগরে আগই লালফামি বেইবুনি 
বুলতারানাই। লালছে পদফামহানাৎ আছে উগ লালফামিগ। হারপেইলেতা উ- 
মাংক্রাগ। সুপ ধর্ম নাজানিয়া ধর্মতত্বল ইকরতারা। ুঁতারেউ মাতগাবেনাই পারলেতে! 
পুলেই মালপিগ, কুমাড়ার ডেমগ। মোর বাগিনাক অইলতাইতে পর্থানিৎ আহেছত্তা! 
খনতুমগ। বাগিনা, খনতুমর পদ্য ওুহান দেতা। 

সমাজর কাম কর খনতুম আগ খমকরিয়া। 
খলগ খেয়া খলেইগল মুঙে সালই খঙ লালয়া।। 

__ কিততাউ হারপেইলেতা? তোর হৌরক খবল ওগরে মাতিছ - 
আমিও আর কৃষি, কৃষক এতাল না খালকরতাঙায়। মোর বাগিনাক এবাকা নাঙ 
করা লেখক আগ। এখুরুমত আধুনিক কবিতা ইকরতই। নিদেশী সাহিত্যল 
আগুয়েয়া যিতইগা। পারলে তোর হৌরক বেরেণ্ডি উ্ঁগরে খামকরক বুলিছ। 


১৭ 


বেতাল পঞ্চবিংশতি 


বেতালে য়ারিহান অকরল _ মহারাজ! দেশ আহানাৎ রাজা আগ্ 
আছিলতা। রাজা ওুগ প্রজারপ্রক, সুবিচারক বার দেব দ্বিজর প্রতি ভক্তিমানগ 
আছিল। তার দেশ ওহানাৎ তল মানু আকগৌ নেই। হাবি ডাঙরিয়া, হাবি 
নাঙকরাতা। প্রজাই কাম নাকরতারা। ফেইচম পিদিয়া সমাজ সেবা করিয়া আটানি, 
ঠুকরলে য়ারি জেলেইর ফুংকাৎ বয়া আরতারে তল করিয়া নিজে ডাঙর অনা, 
এতাই তানুর কাম। আরাক ডাঙর কাম আহান করতারা হান অইলতাই দলাদলি। 
যেতলৌ আকতাল দলাদলি নাকরের ওগরাং কইনা দেনাহান পেয়া নাকরতারা। 

জোনাকহানাতৌ ছাকাহান আছে। ফুলগতোৌ কাটা আছে। চৌলরমাউ ধান 
থার। ধানহানাতৌ মহরিয়া থার। এসাদে শান্তি সুখর রাজ্য এহানাতৌ অশান্তি 
আহান আছে। দেশ ওহানাৎ বামন আগ আছিলতা। উগতে মহা দুরন্তগ, 
বরন্মারাক্ষসগ বুলানি য়াকরের। বামনর বিদ্যা না তালকরিয়া চর ডাকাতির লগে 
তিলয়া স্বভাবহান নিয়াম থিয়ো পড়িলগা। কনাকত মানুর মইচ গোর কুয়রে দিয়া 
বিড়ি পিনা হিকিয়া দরি চরকরানি, পারন চরকরানি, হুপি চরকরানি অকরল। খানি 
ডাঙর অয়া গাঞ্জা পিনা হিকিয়া মহা পরলেই আহান। তা করের উৎপাত এতাৎ 
রাজ্যহানর মানু হায় হায় করানি অকরলা। মানুর ধান কাপিয়া নেরগা, এগর গুরু, 
হৌগর মইচ বেছে দেরগা। চাতলেতত ধানর মুঠি নিয়া দেরগা, পহুরির মাছ, গাছর 
গুয়া আকতাউ তার সালেদে থনা নুয়ারতারা মানু এহানে। কিত্তাউ মাতেউ 
নুয়ারতারা বামনগ থাংতে। 

__ এইগা, বানেছু চৌল এগি নানেদিগানে' বুলিয়া য়ারি জেলা আগই 
মাতানিতে ফাৎ নেই,--অ! মি বামনগ, ব্রক্মাগই নিতেগা য়ারৌ করৌরিতা! এরে 
শিরাপ দিয়ৌরি, আকগ পুতক পাছৎ ওগ মরক। জনম জনমে য়ারি অইছ __ 
বুলিয়া চিকারি দেনা অকরলতাই জেলা ওুগই বামনগর জাঙে দরিয়া হমা দিয়া 
মাল _-মি জেলা মানুগ, অবলাগ, ঙাককরে দিক এইগা। মি লালইলু। 

_- ব্রহ্মশাপ আলথক নার ওহানতে হারপাউরিতা! কানহানর আংটি 


ওগ দিলেতে কই কিগই জানে। 

জেলা গুগই কানহানর আংটি ওগ কাড়িয়া দিয়া লগে মহাদেবরাং 
কাৎকরানিরকা পইসা সিকি আগ দিয়া শিরাপেত্ত যুক্ত অইলি। বামন ওগই 
কারাংত সেলকমর গেই আগ কাড়লয়া আনেছেগা ওগ মানুর নুয়া ধানে এরা 
দেরগা। এসাদে অইতে অইতে লপ্ুুকে ধান নেয়ইল। আস্থিনে দেশহানর লপুক 
ইদুম দুয়াগ অইল। আগ্রনে দওয়া নেয়ইল, মারা নেয়ইল, ধান বৌদানি নেয়ইল। 
পৌষে দেশহানাৎ ডাঙর নিদান আহান পড়িল। কনাক বৃজন, ইমা ইন্দল এহান 
নাহানিয়ে আকয়া কাটাগ অইলা। এতার গজে বামন এগই দের যাতনা এতা 
খাংকরানি। মানু এহান কিহান করতা কিহান নাকরতা পথ বিসারেয়া নাপেইতারা। 
এহানরে মাততারাতা আপদর গজে কামপৎ। নিদানহানর জ্বালাহান বুলতে বামনগর 
ভ্বালাহান। আকতারে আকতাই জিঙাজিডি নেই। এ নিদান এহানাৎ কুনো আগই 
চৌল লপ আহান পেয়া বাতগুলি খেইলে -_ অবাই তুমিতে বারনে ধান থয়া 
রক্মাসেবাৎ নাদরাইতা বুলিয়া __ যেতা পার ওঁতা কাড়লয়া নেরগা বামন উ্গই। 

সুপ নাইল ওঁবাকা বুজন হাবি মালঠেপগৎ বইলাগা। বয়া আগই আহান 
মাৎতারা, আরাক আগই আহান মাৎতারা। আগর কথা আগই হুনানি নাকরতারা। 
লয়ইতেগা আগই মাৎল-_এতা জেলেইর দোষে অরতা। জেলেয়ে যাৎ কাকরানি 
নাকরতারা পাপ গুঁহানে দেশহানাৎ বামনর তাপিত্র পড়িলতা। আগই মাগুল, পেয়া 
মাৎলেগাক। এবাকা জেলেয়ে সেগ্েল পিদিয়া টাউনে আটতারা। অবাই কি 
পরলেইহান থাঙে! 

হাবিয়ে চুমছে বুলিয়া ঘরে গেলাগা। এগদে যুবকে মালা __ চেইক 
আমি কিহান করে পারিয়ারতা। উঁতা বুলিয়া গো ব্রাহ্মণ সুরক্ষা বিরোধী সমিতি 
আহান হংকরিয়া আগরে সভাপতিগ দিলা । কতদিন থায়া সভাপতির পদফামেতত 
কৌলি লাগিয়া দ্বিদল অইলা। আকতাই গোমহিষ ব্রাহ্মণ সুরক্ষা বিরোধী সমিতি 
আহান হংকরিয়া রাজা গিরিরাং সালইলা। এতা সালৈলাহান হারপেয়া হৌতাউ 
সালইলা।. দ্বিয়তাই দরখাস্ত দুহান ধরেছি। রাজসভাৎ গিয়া আকতাই রাজারাং 
দরখাম্তহান দিতেগা হৌতাই তানুর দরখাস্ত গুহানল এহান জাতা দিলা। এতাই 
মাত্তারা রাজা গিরি, আমার এহান তামকর, হৌতাই মাওতারা __ রাজাগিরি, 
আমার এহান তামকর। হৌহান ফারিয়া বেলাদে। 

হোতা চিকারি দিয়া মাংলা _রাজাগিরিয়েতে কিয়া আমারহান ফারতইতা! 


১৯ 


তুমি সমাজ বিরোধী দলহান, তোমারহানতে রাজা গিরিয়ে কিয়া পাকরতইতা! 

কারে সমাজ বিরোধী বুলরাইতা! তুমি হে সমাজ বিরোধী নাই। 
এতাত কৌলি আহান অয়া আকতার দরখাস্ত আকতাই ফারে দিয়া ঘরে আলথক 
অয়া আইলা। 

গাঙে আয়া আরাক কৌলি আহান দিয়া সভাপতি আগরে অব্যাহতি 
দিলা। অব্যাহতি দিলা সভাপতি ওগই আরাক দল আহান হংকরল। 

এখুরুম দল তিনোহান রাজাগিরিরাং সালইলা। রাজার মুঙে গিয়া দিলাগা 
কৌলি ওঁহানাৎ রাজাগিরিয়ে তানুর কথা কিততাউ হার নাপেইল। হাবিরে মাতল 
__তুমি আরাক আকদিন আযো। 

বুজনর দল ওঁহান রাজাগিরিরাং গেলাগা। গিয়া মালা __ রাজাগিরি 
বুজন থাইতে আর যুবকর কথা নাহুনবাং। 

এতার কৌলি দেহিয়া খানি হাংকই অছিল বামন গুগ আরাকৌ ভয়ঙ্করগ 
অইল। এবাকাতে বারনর ধান থাইলে ওঁতা নেরগা, নাপেইলে বারনর খুটি ওতা 
কাড়িয়া নিয়া দেরগা। গুয়ার গাছ কাপেদের __ গুরু মইচ গাঙহানাৎ নেই বুলিয়া 
নুঙেই নায়া গুরুর কলে জ্বি লাগাদের। মানু এহান কিহান করতা, কিহান নাকরতা 
হারপা নুয়ারলা। 

আকতাই মাততারা অনশন করো, আকতাই মাততারা ঠালি ঠালি বাত 
খেই। কতগই মাতলা -_ নিদান এহানাৎ নিককাউ অনশন করিয়ার, ঠালি ঠালি 
বাততে কুরাংত পেইতাও! 

আকতাই মাততারা মৌন মিছিল নিকালেই, আকতাই মাততারা বামনগরে 
মুর্দাবাদ ধ্বনি দেই। আকতাই মাততারা বন্ধ ডাহো, আকতাই মাততারা বাজার 
খুলা থই। আকতাই রেল রোকো ভাকলা। বাকা সিং মানু তাই তানুর কুটুম 
কাছারে যানা নাদলা রাজার সিবেয়ে নংমেই গাদদিতাই বুলিয়া। রটেইলাতাই গুঠি 
নিকুলেছে। মাদান পরে ব্যানার আহান নিয়া রেল লাইনগৎ কৃপিয়া তানুর কুটুম 
কাছারে বহা দিয়া ফোটো তুলিয়া থইলা। 

এগদে ব্র্মারাইক্ষস এগ আরাকৌ সাংঘাতিক অইল উঁপেই গুপ্তচর আগই 
বামনগর য়ারি এহান রাজার কানে বেললগা। ওুঁহান হুনিয়া রাজাগিরি স্তিগ 
অইল। এহানতে বার কিহান! মোর রাজ্য এহানাৎ এসাদে মানুয়ৌ আছিতা ! 

- সেনাপতি! 


-রাজাগিরি! 

_বামনগরে রাজসভাৎ আনোগা। বাধিয়া নানিয়ো। ইমে ডাহিয়া আনোগা। 
বামনগরে রাজার সিবেয়ে বন্দী করিয়া নেছিগা বুলিয়া পৌহান রটিলতাই দেশ 
ফুকয়া শৌ, বুজন, জেলেই, মুনি, গাবুরাপুয়েই, পুরি জেলেই এহান মেকহান অয়া 
রাজ দরবারে সালইলা। 

রাজা গিরিয়ে মাল __হাঃ! বামনগ্ আনোগা বুলতে এতাহাবি মানুতে 
কিতারতা? এতা হাবি মোর প্রজা? তিতে কিসাদেগ £ 

-_হাই রাজাগিরি, মি সভাপতি, শ্রজাস্বার্থ সুরক্ষা সমিতি। 

_তিতে। 

-_রাজাগিরি, তা মাতল ওঁহান নাগইহান। মি প্রকৃত সভাপতি, প্রজাস্বার্থ 
রক্ষা সমিতি। 

-_রাজাগিরি মি এক্স-প্রেসিডেন্ট প্রজাস্বার্থ সংরক্ষণ সমিতি। 

_রাজাগিরি! মি বর্তমান প্রেসিডেন্ট প্রজান্বার্থ মহারক্ষা সমিতি। 

-_ রাজাগিরি তানু নাগই, আমার এহানে আসল প্রজাস্বার্থ সংরক্ষণ 
সমিতিহান। আমিহে প্রকৃত প্রজা। মি তানুর প্রেসিডেন্টগ। 

-নাগই রাজাগিরি, তাতে অব্যাহতি পাছে সভাপতিগ। 

-_ রাজাগিরি মি প্রজাস্বার্থ সুরক্ষা সমিতির রাজ্য সভাপতিগ। 

_ রাজাগিরি মি এনা থাইনাকার সভাপতিগতে। 

আগই চিকারি দিরা মাতল-তিতে কিতার সভাপতিগ। কুনদিন অইলেতা? 
তা নাগই রাজাগিরি মি সভাপতিগ। 

ওতাতত ভাঙর কৌলি আহান দিলা। বাকা আগই মাতল বাসেই 
বাসেই কৌলি না লাগিয়ো। এজেপ্ডাৎ পড়িকগা। মি সর্বপ্রজা উন্নয়ন সমিতির 
সভাপতিগ হিসাবে কথাহানর অকরাগ দিং। 

আকতাই মাতলা _-বর বাগরর অকরা দেকুরাগ নাগই। রাজাগিরি মি 
লেইকেই কমিটির সভাপতিগ। মি মাতিং। 

-তিতে কিয়া মাততে! রাজার মুঙে নাঙ কামানি মনারতা! পাংগ 
নাগই। 

_ রাজাগিরি, এতা হাব্বি মিনামপা সভাপতি। মি সর্বজন হিত সমিতির 
মূল সভাপতিপ। বার দিয়ার য়ারি এতা হাবি এজেগার বিতররতা। 


২১ 


- রাজাগিরিরে বিভ্রান্ত করানি মনেয়া মাতেরতা। সর্বজন: হিতসাধন 
সমিতির সভাপতিগতে মিহে নাই। মি থাইতে আর কুংগই সভাপতিগ অপারতারাতা 
চেইক। 

_ কিতা বুললে! গুতা মানু করে গণ্যতা নাকররতা! কইতে ভুবন সিং, 
লাঠি ধরোনে, কিতা চারাইতা! 

রাজা গিরিয়ে মাত্ল _বাসেই বাসেই। দা, লাঠি, জাঠি না নিকালেয়ো। 
সভাপতি নিয়াম অইল মাহেই হবা। আমার কাদার রাজ্য ওুঁহানাথতে আকগ 
সভাপতি। আমার তাতে মানুগর লেহে সভাপতিগ। ভালো ভালো -_বুলিয়া রাজা 
গিরিয়ে কাদে বেলল। আহির পানি পুছে দৌরি বুলতে মিনাই গুঁগই রাজার 
আহিগৎ সামাতুহান বরা, দিয়া রাজাগিরিরে দুঃখ দিলো আরাকৌ। বড়পাত্রই মিনাই 
পুগরে কানাহা আহান দিল জুগৎ করে। রাজাগিরি কতহান থায়া মাতল--আমার 
কাদার রাজ্য ওহানরে আমি আকতাদে জিঙে নুয়ারলৌ সভাপতিয়েদেতে জিঙেছি। 

প্রজা হাবিয়ে আতর সপা দিয়া মাতলা _-জয় রাজাগিরির জয়। 

_রাজাগিরি! মোর পরিচয়হান দিং মি ভাবক সমিতির সভাপতিগ। 

_মি ঘোপু সমিতির সভাপতিগ। 

মি লেরিক দেকুরা সমিতির সভাপতিগ। 

মি অর্থ দেকুরা সমিতির সভাপতিগ। 

মি সেলকম বেছেকুরা সমিতির সভাপতিগ। 

রাজা গিরিয়ে ছনের মাহেই ডাঁকর। হাদিৎ আংকরল ওুঁরে আগই 
কাকালি হানাৎ ফিটাহান বাধিয়া আহেছে ওঁগতে? 

- হাই রাজাগিরি, এ মানু এগই আরাক সভাপতি আগর কিটাহান 
কাড়লয়া আনেছে ওঁহান তারাংত বার. কাড়লয়া নিতাইগ্া বুলিয়া কাকালিহানাৎ 
বাধিয়া আটেরতা। 

_ঁরে ইমাইন্দল আগ কৌলি করিরি উগতে? 

_ হাই রাজা গিরি, তেই জেলেইর কিতা আহান হংকরিয়া সভাপতিগ 
অছে। তেইরে নাকরতারা ইমা ইন্দল ওতার ঘরর বৃজন তারে হাইতাই নাগইতাই 
মাতিয়া ঠারেইরি হান হুনিয়ারতা রাজাগিরি? 

- হানতে ... 

রাজা গিরিরে কথাহান লইকরানি নাদলা। মালা _রাজাগ্নিরি থাইলাং 

সভাপতি এতাতে - 

তুমি হাববি সভাপতি? হানতে তোমার, সদস্য মেশ্বার কিতাতেঃ 

_ রাজাগিরি আমারতারমা মেম্বার নেই। মানু আকেইগিয়ে কমিটি 
আকেইহান। কমিটিহান লেহে সভাপতি। 

_ ধন্য মোর রাজ্য এহান, ধন্য মোর প্রজা এতা, ধন্য ধন্য সভাপতি 
হাবি। হানতে বামনগ্রর বিচারহান অকরিক বেনাই। 

উুবাকা আরাক কৌলি আহান দিলা। এগই মাতের মি সভাপতিগ, মি 
মাতানি, হৌগই মাতের মি সভাপতিগ মি মাতানি। তানুর লৌ চিকারিয়ে কিৎতাউ 
আহান হারপানি নুয়ারল রাজাগই। বরপাত্রই মাতল -সভার হৌনাবিহানতে থই 
বেনাই। 

সভাপতি এতাই কথা গুঁহান নাউ ছুনেদিতারা। যেতাউ অক মন্ত্রীগই 
হাবিরে তেমজেয়া ইমপানি করুয়েইল। 

রাজাগিরিয়ে মাতল _আর তোমারাংত না হনলেউ অইতই। মি হাবি 
হুনেছু হারপাছু, আর হারপেইলতা কিৎতাউ নেই। সাক্ষীপ্রমাণৌ নালাগের। আকগ 
বামনগই এতাহাবি সভাপতি এতারে হিনদের এহানাৎ বামন এগ লালছে। মোর 
সভাপতি প্রজা এতারে শাস্তিহান নাদের বামন এগর শাস্তিহান ... 

মনত্রীয়ে কথাহান থেপকরিয়া মাতল __রাজা গিরি খানি বাসেইক। ওতা 
বুলিয়া রাজার কানহানর কাদাৎ থতাহান নিয়া টুটু করানি অকরল। মন্ত্রীর দাড়ি 
গুতা রাজার নাকেদে থতাদে হমেইলগা। রাজাই সেচানিরকা করের মাহেই মন্ত্রীর 
কাদাৎ চেপর। জারে নুয়ারিয়া রাজাই আকসিয়া বেলল। রাজপণ্ডিতগই পাঞ্জিহান 
চেয়া মাতল __রাজা গিরিয়ে আকসিয়েইল খেলতাম এহান নিয়াম হবা অছে। 
. রাজ্যর মঙ্গলহান অইতই। র 

রাজাগিরিয়ে বামনগরে মাতল __ হে বামনগ, ব্রহ্গাগ, এরে হমাদিয়ৌরি 
ইবুঙো। ইবুডোরে কিতাউ বুলতু, কিতাউ বিচার করতু। হাইদে, কথা আহান 
আংকরিং। ইমেতে ইবুঙো কিতা করর? 

_মি নিখিল ব্রহ্গগায়ত্রী মহাসম্মেলনর সভাপতিগ। 

_ হুনো, হুনো, গিরিগিথানি, মি রাজাগিরির কথাহানি, হারপেইলগই 
হারপানি, হারনাপেইলগয়ো হারপানি। আজি এরে রাজসভা এহানাৎ বয়া য়াথাং 
দিয়ৌরি __ আজিতত বামন এগর পদবীহান আর নেয়ইল। বামন এগরে তার 

সভাপতি পদ ওুঁহানাত্ত অব্যাহতি দিলাং। 

বামনগই মাতল _ পদবীহান নেয়য়া জিংতা অয়া থায়াতে কিতা করতু! 
রাজাগিরি মোরে আরাক শাস্তি আহান দিক। 

রাজাগিরিয়ে মাতল __রাজার য়াথাং বার হাকিমর হুকুম লড়িয়া না 
নেই। যেদিন রাজার আদেশ ব্যর্থ অইতই গদিন মাছ হাবি পানিতত টেকাৎ 
কাইতাই, টেকার জীব পানিৎ লামতাই, দিনহানে রাতিহান অইতই, রাতিহানে 
দিনহান, অমাবস্যার দিনে পূর্ণ চন্দ্র নিকুলতই, পূর্ণিমার দিন হাকে জোনাকহান 
নাথাইতই। মানু জরম অইতে বুজন অইতাই মরতেগা.কনাক অইতাই। রাজার 
থতাত্ত নিকুলিল য়াথাংহান মাটিৎ পড়িয়া গুনা নেই। 

বামনগই মাতল __ 'পদবীহান নেয়য়া জিংতা অয়াতে কিতা করতু”-_ 
বুলিয়া বামন এগ ডমকো মাটিহানাৎ পড়িল গদে মরে পড়িলগা। 

বেতালে আংকরল,-__ মহারাজ বিক্রমাদিত্য, বামনগ মরিল পাপ এহান 
কারাং লাগতইতা। 

বিক্রমাদিত্যই মাতল __ রাজা, রাজকর্মচারী বার সভাপতিরাং পাপ 
লাগিয়া না নেই। দেশ ওুঁহানাৎ কিতাপারা আগ সভাপতিগ নায়া থা থাইলেতে 
ওগই ব্রন্মাত্যা পাপ এহান বহন করতই। 


চিন্তামণির চিন্তা 


চিন্তামণি খালকরতে খালকরতে মরানি বিততা অইল। গুঁতাপেয়াও তার 
খালকরানি লই নার। আর না খালকরতৌ বুলিয়া কতিয়ো চেষ্টা করত, সুপ কানা 
নেই। তা কুনো হবানেই চিন্তা করেরতা নাগই। মানুরে ঠকানি, মানুর সাক্তিহান 
করানি, মানুর সম্পত্তি ভাবানির চিন্তা নাগই। তার প্রধান উদ্দেশ্যহান কিসাদে 
করলে সমাজর মঙ্গল অইতইতা! কিসাদে করলে সমাজ এহান এক অয়া মুডেদে 
কাকেই কারতাইতা। কিসাদে পথগই চুমছেতা! চুম পথ ওঁগ কুরাং থাইলতা! উগ 
কিসাদেগ! এতা এতা খালকরিয়া চিন্তামণি নিয়াম হিনপার। 

এবাকাউ কুনো দল আহানাৎ না হমাছে থাংতে আকতায়ো তারে দেহে 
নুয়ারতারা। পথেদে আটলে চেয়া আহিতারা, ঘরে থাইলে আপপানে লৌদিয়া - 
যিতারাগা। 

রাতি ঘুম নাহের, দিনে কাম করানি নাহের। মুরগৎ মধ্যম নারাইন 
গিয়া চার আকডেকি, ঘৃতকুমারীর পাতাল বরন দিয়া চার আকডেকি কিততায়ো 
কানা নার। মানুর কথা হুনিয়া কতদিন মিরামিষ খেয়া চেইল, কতদিন রউবাউ 
খেয়া চেইল, প্রাণায়াম করিয়া চেইল, যোগাসন করিয়া চেইল, জলচিকিৎসা করিয়া 
চেইল, কতদিন না হিনেয়া চেইল, বায়োকেমিক, কবিরাজি, ম্যাগনেটিক বেল্ট 
কততা করল থাডো আকতায়ো কানা নাইল। তার চিন্তহান দূরেই অনার লক্ষণ 
নেই। ডাক্তারর কথা লয়া ভাইটামিন খেইল, গার মেইপা আগর কথাল বনালি 
করল-উঁ! কিৎতায়ো কানা নার। তার চিন্তা ওতা দূরেই অনাতে থাক-হপনেদে 
পেয়া দেহানি অকরল। মুরগ এক্স-রে করিয়া কিৎতাউ নাপেইলা। সোনোগ্রাফি 
করিয়া নুয়ারাহান ধরে নুয়ারলা। বিজেপিৎ আটিয়া চেইল কতদিন, কতদিন বার 
কংগ্রেস করিয়া চেইতেও তার চিন্তা এতা দূরেই নার। 

চিন্তামণিয়ে খালকরের প্রশ্ন এতা জটিল বুলতৌ জটিল, সরল বুলতৌ 
সরল। যেসাদে _ আমার ভাষা এহান মাগধীত্ত আহেছে বুললে আমি জাতহান 
হাবি ডাঙর অইতাঙাইতা, না শৌরসেনীত্ত আহেছে বুললে! ছ-এগ দিলে আমার 
সাহিত্যর উন্নতি অইতইতা, না, স--এগ দিলে। 

দৌ হমাদিতে প্রশ্ন এতা নিংশিং অর। প্রভুর মুর্তিগতে নাউ আহের-স 
বার ছ এগহে যুগল রূপহান ধরের। আটতে বইতে, খেইতে ঘুমজিতে, হপনে 
টেইপাঙ্ে, আলি কারতে, বালা আটতে ইমে এতাল খাল করের, এতাল চিন্ত 
করের। 

আকদিন আকখুলাগই বয়া আমার ভাষা এহান মাগবীতত আহেছেহান 
সাৎ বুলিয়া খালকরের উপেই ঠিক ঠিক গই ঠিক ঠিক বুলল। আরাক আকদিন 
বার আমার ভাষা এহান শৌরসেনীত্ত আহেছেহান সাৎ বুলিয়া খালকরাতৌ ঠিক 
ঠিকগই ঠিক ঠিক বুলল। এহানতে বার কিহান। ঠিক ঠিকগই পেয়া হাই হান 
ধরে নুয়ারিয়া দ্বিয় বারাদে অরতা কিয়াকা! 

কুল কিনারা নাপেয়া চিন্তামণি ঠিক চাকুরা আগরাং গ্রেলগা। ওগরাং 
দক্ষিণা দিয়া প্রশ্নহান করল আরো ওগই মাৎল--তি ঠাংচায় থাচিয়ে তিলছে দিন 
আহানাৎ প্রশ্নর উত্তর হারপানিরকা আহেছৎ। ফলহাঁন -সংশয়। রাহু শনি বার মঙ্গল 
বক্রী, বৃহস্পতি নীচস্থ। শনি রবি সমসপ্তমে। বাপকে পুতকে দেহাদেহি অছি। 
তোর প্রশ্নর উত্তর চুমকরে বিসারেয়া নাপেইতেই। তি কাম আহান কর। কবচ 
আগ দিং, মাসেও বাছিয়া সাকলসেলে মিরামিষ খেয়া গণক আগরে সিদ্দা আহান 
দিয়া এগ ধারণ করিছ। মুরগ চিকইতই, সংশয় দূরেই অইতই, তি হবি প্রশ্নর উত্তর 
পেইতেই। জ্যোতিষার্ণবে মাতেছি- চিন্তা শিরোপীড়াশ্চৈব। কবচ এগ পিদলে মুরর 
ব্যাধি বালা অর। এবাকা রূপা য়াংখেই আহান দিয়া যাগা। মি ঠাংচার দিনে শোধন 
করিয়া থ দিতৌ। তি যুমসাকেইসার দিনে পাচসিকি দক্ষিণা দিয়া এগ নিছগা। 

কবচ এগ হাইগ অইতই। এগর তেজহান নিয়াম জবর অছে।পিদল দিন 
উঁহান নুরা প্রশ্ন আহান মুরগৎ আহিল। হান অইলতাই ঘরে আমার ঠারহান 
নাটটরেয়া আরাক ঠার আহান টটরানি হানরে অইলেতে বাংলা না অসমিয়া কুংহান 
টটরানিয়ে হবা অইবতা। কতদিন থায়া আরাক প্রশ্ন আহান মুরগৎ আহিল। হান 
অইলতাই কুনতাই নিকালাছি লেরিকহান চলেইলে হবা অইতইতা। আগেকার প্রশ্ন 
ওঁতার উত্তরতে দেনা নেই কবচ এগই নুয়া নুয়া প্রশ্নহে নিকালানি অকরল। 
চিন্তামণিয়ে এতা কিতাল পত্রিকাৎ চিঠি আহান দিল ওঁহান আগই ফাইলগণ্ত জব্দ 
করে বেলল। 

্রশ্নর উত্তর নাপাছে পেয়া চিন্তামণিরতা মনহানাৎ শাস্তিহান নেই, গারিগ 
হরতানি নেই, খেইতে হুয়াৎহান নেই, ঘুমজিতে ঘুমহান নেই, লেরিক হুনতে 

মনহান নেই। নেই নেই এহানলতে কইদিন চলত! 

আকদিন শৌর মালক ওগরে ডাহিয়া মাৎল _ যাউরিগা নাইয়ে হনামতির 
মালক। সমস্যা এতার সমাধানতে এ জনমে করে নুয়ারলু নাই। ইমে প্রশ্ন এতার 
উত্তর নাপের়া মরানিৎ পড়লুতাক। কুংগ লাল, কুংগ ঢুম কিগই জানে, মি মরলে 
হাবিরৌ বার্তন দিয়ো। প্রশ্ন এতা ইকরিয়া থু করপেখ ওতা গাটেদে বাহুয়া দিছ। 
তা বুলিয়া আহির পানি বেলল। বেলল ওগদে আহিগ জিপেইল। আহিগ 
জিপেইল ওগদে মিহুল নেয়ইল। মিছুল নেয়ইল ওগদে ঠইগ লালইল। হ্মতির 
মালক চিকারি দিয়া কাদল। কোন দলরতাউ সেবাৎ নাইলা । তানুর দলরগ নাগই 
থাংতে সেবাৎ আহানি ওঁহান দল বিরোধী কামহান বুলিয়া রায় দিলা। ইমে কুটুম 
কাসা আগদুগই নুয়ারতেগ্া সেবা করলাগা। পিছেকার য়ারিহান আগে দেনাহান 
পারা শ্রাদ্ধহানৌ ইমে চিরিক চারিক য়া গেলগা। 

তার ঠই এগল আরাক কৌলি আহান অইল। যমদূতে মাতলাতাই, এগ 
সমাজর নাঙে চান্দা করিয়া জিপুতর বিয়া নাদেছে, দলর আদেশ পেয়া মানুর কর্ম 
বাগানিরকা গইগ অয়া না আটেছে। এগর গারিগৎ্ পাপর জরা আগ নেই, 
চিত্রগুপ্তর খাতাৎ রাঙা কালির দাগ আহান না পড়েছে, এগরে লাহুলে যমপুরীৎ 
নেনা নুয়ারতাঙাই। বিষুগ্দুতে নেইগা। বিষুগ্দূতে খুমকরলা কত ঠেকে পড়েছিগা! 
জনমে দিন আহান হবাই দৌ না হমাদেছে, গাপ থিলকরিয়া নামসা না পিদেছে, 
কার্তিকর পালিৎ গিয়া না কাদেছে, মানুর মুঙে মালা না আটাছে, এগরেতে কিতা 
বুলিয়া আমি নিতাংগা। সমস্যা এহানর সমাধান নায়া কৌলিহান পারা করে অইল 
উবাকা দ্বিয়তায়ো মাতলা _ এসাদে নাইতই। ব্রহ্মা গিরকে সৃজন করেছেগ তা 
কিহান করের ওঁহান করক। 

চিন্তামণিয়ে ব্রল্া গিরকরে দেহিয়া হমা দিল। ব্রদ্মার রূপহান ক্যালেগার 
জি রনির েকল রিনি জিমি 
পারলতা। ইমে খানি বুড়া অছে ওঁহান। 

রর জা 
মাতল _ মিতে এবাকা বুড়া অয়া লালতু বেলতু অছ্ছুগ, সমস্যার কথা হবাই 
খালকরে নুয়ারুরি। গুঁতার গজে কানহানৌ খানি বদালা৷ অছে। অশ্বিনীকুমার 
দ্বিয়গিরে আকখুরুম চেয়া যেইগা বলতে সুপ সাঙ নাইতারা। শিরাপ কিতা নাদুরি 
থাংতে ওঁতা মোরে গণ্যতা নাকরতারাতা! তি ইয় কর, কাম আহান কর। বিষুওরাং 

আংকরগা। 

চিন্তামণিয়ে মাতল-মিতে নুয়া মানুগ, পথঘাটো নাচিনু। যিলগা জুগৎ 
আহান করে দিক বেনাই। বিষুন্রাং আগে যানাই হবা অছিলতা। চালাক করে 
উত্তরহানি পেইলুইছ। 

ব্র্মাই মাতল - আগে পিছে বুলিয়া কিৎতাউ নেই এপেই। বার, 
আকপেইতত আকপেই যানার প্রশ্ন না উঠের। স্থান কাল পাত্র এতা হাবি 
রিলেটিভ এনা। তি আইনস্টাইনর মূল থিয়োরি গুঁহান না পাকরে থাইলৌ রাসেলর 
এ.বিসি অব রিলেটিভিটি ওুহানতে পাকরেছৎ নাই। 

চিন্তামণিয়ে মাতল - “হে পিতামহ ব্রহ্মা গিরক! আমিতে বিষুপ্রিয়া 
মণিপুরী। খাটি আর্য সন্তান। আমি মানুয়ে ইকরেছি লেরিক না পাকরিয়ার। 
মানুরতাল কিতা করতাং! আমি নিজে ইকরিয়ার তাল আমিয়ে আমিয়ে ডাঙর 
অয়ার।” 

মিকুপে বিষ্লোকহান অইল। প্রভুয়ে বংশীধারী পীতাম্বর মদন মনোহর 
কৃষ্ণতরূপ গুঁহানল চিন্তামণিরে দরশন দিল। চিন্তামণিয়ে মাৎল -..প্রভু! ব্রহ্মা 
মাত্লতাই বিষু্লোক -অইলতাই গোলোকধামহান। এহান কিসাদে অইলতা?? 

প্রভুয়ে মাতল _ এতা কথা হার নাপেইতেই। 

চিত্তমণিয়ে মাতল-_হারপেইলু হারপেইলু প্রভু। আমার মানুয়ে মালঠেপে 
লাৎকরতারাতাই রাধা কৃষ্ণ বার চিঠিৎ ইকরতারাতাই জয় বিষু। এহান নাগইতা 
য়ারিহান। হাইদে প্রভু, বাজে কথাল সময় নষ্ট নাকরিয়া প্রভুরাং মোর সমস্যা খানি 
নিবেদন করিং। মি মর্ত্যভূমিৎ থাইতে _ 
_তিতে মর্তভূমি এরা দিয়া সংসার হিংসা নিন্দা, দলাদলি, মুই বড় হাবিতা ত্যাগ 
করিয়া দিব্াদেহগ পাছৎগ। মনহানৌ দিব্যহান কর এনে। মর্ত্যর সমস্যা, চিন্তা, হিন 
দুখ, জ্বালাযন্ত্রণা, কৌলিখান্না হাবি পাহুরিয়া শাত হবা অন্সরার নাছা আছে, 
স্কটল্যাণ্ডেত্ত' আহেছে অতি মধুর পুরানা সোমরস আছে, এলা আছে ওতাল মত্ত 
অয়া থাক এনে। হাবি সংশয় ত্যাগ কর। গীতাহানীৎ আছে নাই অর্জনে 
আংকরেছিল হাবি প্রশ্নর উত্তর।” 
_বাসা প্রভু! অপরাধি ভাককরেদিছ। গীতাহান বুলর ওঁহানতে মাগানা বিলেইতারাহান, 
না গুহান পইসা দিয়া লনা? 
-_এতাতে মাগানা কথা নাগই নাই মাগানা বিলানিতে! সামান্য খানি মানি আহান 


২৮ 


দাম দিয়াতে লইতে নাই। অং বার তাং দ্বিয়তাউ আছে। 

প্রভু, উহান অইলেতে নাইল নাই। আমি বিঞুত্রিয়া মণিপুরী, হাবিত্ত সিং 
মানু। সংসার এহানাৎ আমারাংত জিঙে সিংতা নেই। আমি খাটি আর্ধবংশ। আমি 
পয়সা দিয়া লেরিক নালয়ার। ওঁতা যেতাউ অক প্রভূ, মর্ত্যর চিন্তাতে বেলা 
বুললেই বেলা পারুরি থাং। জরম অছিলু জাতহানর চিন্তা কুরাং বেলতুগা। 
_তিতে কিসাদে জাতহানাৎ জরম অছিলেগ ! 

_ মাৎলু উহান নাই। মি খাটি আর্ধবংশর সমতানগ। ক্ষতিয়ণ। বুয়া মণিপুরীগ। 
_গুঁতাতে বার কিতা থাং? 

_ প্রভুতে সর্বজ্রগ। কাছাড়, ত্রিপুরা, জিরি, হিংলা, প্রতাপগড় বার ভানুগাছে 
বিুপ্রিয়া মণিপুরী বুলিয়া জাত আহান আছি। তান প্রভুর মারুপ অর্জনর পুতক 
বন্ধবাহনর বংশ। প্রভুয়ে হিনপেয়া ভারতহান পাকরলে হারপেইতেই। তার গজে 
আমার মানুয়ে ইতিহাস বুলিয়া আকতা ইকরেছি ওঁতা পাকরলৌ হারপেইতেই। 
গুঁতাৎ হাবিতা ইকরিয়া আছে। এরে বিঞ্প্রিয়া মণিপুরী বুলতারা এতার গারিৎ 
প্রকৃত ক্ষত্রিয় রকত এবাকাউ আছে। এবাকা পেয়া লালফামর অভ্যাস বেলা 
নুয়ারিয়া তানুয়ে তানুয়ে দলাদলি করতারা। দল আহান আছি গুঁতাতে মানুর কর্ম 
বাগানিৎ নিয়াম হেইনা। কিততাউ নাজানিয়াও হাবির গজে অনা মনেইতারা। 
আগরে আগই য়াকরানি নেই, মকদমা করতারা তানুয়ে তানুয়ে। আরাক জাত 
আহানে নিন্দা করলে পদফামল আছি তা গাতেদে লুকেইতারাগা। এসাদে করে 
তানু ক্ষত্রিয়র অভ্যাসহান থছি। য়েকনাপাই হারৌ অয়া... 

প্রভুয়ে লমকরানি নাদিয়া মাংল-_এসাদে জাত আহানে পৃথিবীহান ভরি 
করিয়া থায়াতে কিতা করতা। মি খণ্ড প্রলয় আহান আনিয়া এতারে ধ্বংস করে 
দিং বেনাই। হাবি সমস্যার সমাধান অইবতা। 

_প্রভু আপপানে হিন নাপাদিক। তানুয়ে তানুয়ে লাগিয়া ইমে আপপানে 
নির্মূল অইতাইতানা। খানি গজেদে কাছি তাই নিজরে বিঝুরিয়া মণিপুরী বুলিয়া 
পরিচয় দেনা লাজপেইতারা। পররতা হিকানিৎ নিয়াম হেইনা। নুয়াতা হাদা মই 
বুলতারা ঁসাদে পররতা হাদা বিধুপ্িয়া। আকতাই বাঙালি অলইতারাগা, আকতাই 
অসমিয়া অলইতারাগা, আকতাই বার হিন্দুস্থানী অলইতারাগা। এসাদে করতে 
করতে আকদিন আপপানৌ লুপ্ত য়া যিতাইগাতা না। প্রভু! মি মাতিং বুললেতে 
জাত এহানাৎ আকখুরুম অবতার অদেগা। দুষ্টর দমন শিষ্টর পালন করিয়া 

গীতাহান বুলর উঁহান নুয়া করে মাতিয়া হাই পথ ঁগ হবা করে দেহা দিয়া 
আইগা। সমাজহান হাবি, প্রতুয়ে দেহাদিতেই চুম পথ উগ ইলইবাতা। 

প্রভুয়ে মাতল _ তোমার দলাদলি এতাং আকতা'রাং জরম অইলেগা 
আরাক আকতাই ভগবানগ বুলিয়া নাউ য়াকরে দিতাই। জয়ইতেগা ঠকগ বুলিয়া 
হাইকোর্টে কেইস করে দিলেতে? তা য়ারি বেলা, মাত, মর্ত্যভূমিৎ থাইতে 
কিতাল সমস্যা অছিলেতা? 

_ হাই প্রশ্নখানি মনহানাৎ উদয় অছিলতা। হানির সমাধান প্রভুয়ে 
মাতে দিলেতে _ 

কি প্রশ্নহানি থাং মাত চেইক। 

- প্রভু, মোর পইলাকার প্রশ্নহান দক্ত-স এগ দিলে আমার সাহিতার 
উন্নতি অইতইতা, না ছএগ দিলে? কিগ ব্যবহার করলে আমি নাউ করতাঙাইভা” 

ভগ্গবান এগ ইমপানি অয়া কতহান খালকরিয়া মাতল -_হাইদে পিছেকার 
প্রশ্নহানাৎ পড়গা চেইক। 

_হাই প্রভু, আমার ভাষা এহান শৌরসেনীত্ত আহেছে বুললে আমি 
জাত ডাঙর অইতাাইতা, না মাগবীত্ত আহেছে বুললে? 

ভগ্রবান এগ কতহান না খুমকরিয়া থাইল। চিন্ত/মণিয়ে মাতল -- প্রভু 
ঘুমজিলেতানা কিতা? প্রভু হুনরগ? মোর তৃতীয় প্রশ্নহান - কিসাদে দলহানাৎ 
হমেইলে সমাজর মঙ্গল অইতইতা? 

প্রভুরে মাতল _ ইতাউ অর্জুনর প্রশ্ন তাই সহজ অছিল। তোর এততে 
অতিরিক্ত জটিল অছে। হুনিয়া মুরগ বুলার। খানি শাগে মহাদেব আহেছিলতা। 
এপেই আয়াও তার গাঞ্জাকারি উহানতে না বেলার। উতার ধুমা উতা নাকেছে 
থতাদে হমেয়া কিতা কিতি করের মুরগ | তাঁর গজে তোর প্রশ্ন এতা হুনিয়াতে 
মুরগ বুলানিহান আরাকো জবর অইল। না, প্রেসারহান হাই অইলতা? এবাকা 
ঘুমশৌ আহান দিয়া চেইং। 

জুদর্শনচক্র 


এতা পারা বৈজ্ঞানিক ঘটনা এহান আবিষ্কার করলতাই আমার ধলামুনি 
খুড়াই, আমার আজক্তার সালেদে আরাক আকতাই নাউ পেয়া এরলা। 

ধলামুনি খুড়া কার্তিকর পালির লেরিক দিয়া ঘরে আহেরতা। দিন 
কালানির বুজন আগয়ো লেরিক দিল। হবা অছিলতাই ধলামুনি খুড়ারতা, বার 
প্রেমে হমেইতে হমেইলাতাই কালানির বুজন ওগরাং। ধলামুনি খুড়াই লেরিক 
দিতে গুজুরা গুজুরি করলা। হুনেকুরা ভাবকৌ নাছিতা না! আগেকার বুজন তা 
নেয়ইলা। এবাকার এতাতে ঠংকা বার শুট্রাঙ্গ তাই মনেইতারা। এতা কিতা 
খালকরে খালকরে দুঃখহানে ঘরে আহের। মাঞ্জিগাছির হেইনৌ জারির তলে 
আহিল ওুঁপেই কওয়া আগই খাংতা রহিল। গজেদে চেইতে দেহেরতা হাকহানাৎু 
গুলডুরাগৌ পারা, কিগৌ পারা আগ ঝরক ঝরক করের। ধলামুনি খুড়াই মাঞ্জিরে 
ডাকদিল, মাঞ্জিয়ে কাদাবারারতারে ডাক দিল। এগদে ডাহাডাহি লৌদালৌদি 
অইতে হুনতারা হৌগদে মিয়াঙর গাঙ ওঁহানাৎতৌ চিকারি দিতারা। চেইতে চেইতে 
ডাঙর গই আগ অইল। 

তানজাহান চেয়া আকতাই ভাক, ঢুল, ঝাল, করতাল মাংকাং বারানি 
অকরলা। মালঠেপে দৌর মুঙে বামনগই ঘন্টি বাজানি অকরল। আকতাই 
মাত্তারা এগ সরারেলর বভ্বগ। আকতাই মাততারা এগ আমেরিকাই এরা দেছি 
এটম বমগ্। আকতাই মাত্তারা এগ মহাপ্রলয়র স্বিগ। এসাদে গুজরাগুজুরি, 
লৌদালৌদি, ডাহাডাহি এতার হাদি আগর কথা আগই নাউ হুনতারা। মালক 
লকেয়ে শৌ খকরিয়া কাদতারা, বুজনে মালঠেপে পুলয়া দৌর মুঙে কাদতারা। 

পিছেকার দিন পত্রিকা বার রেডিওৎ মাতলাতা মঙ্গল বার বৃহস্পতির 
হাদিগৎ আছে গ্রহাণুপুঞ্জ উতার আগ পৃথিবীর বারাদে আহেরতা। গ আয়া গজে 
পড়তই দিন গুঁহান পৃথিবীহান হাবি ধ্বংস অইতই। আমেনি-' রেডিওৎ মাতলাতা 
এগ পড়তই দেশ ওঁহানহে ধ্বংস অইতইতা। আরতাতে জিংতা অয়া থাইতাই। 
সমুদ্রহানাৎ পড়ে সমুদ্রর গানি কায়া নেম দেশ ওভা বুরতই। আমার ধলামুনি 
খুড়া যেগই এগ আবিষ্কার করল ওুগর নাঙ শাৎ সুপকরে নেই আকপেয়ো। 

সানুহান উওয়া দেশ বেলেয়া দাপদানি অকরলা। খানি নেম, পানিয়ে 
বুরার দেশে আছি তা টেঙারাদে কাইলগা। উবাকা প্রচার অইলতা হিমালয় 
পর্বতর হাবির গজর চূড়া প্গৎ বয়া আহৌ বছর ধ্যান করেছে সাধু আগই 
মাতেছেতা এগ তা যজ্ঞ আহান করিয়া খেদে দিয়া পারতই। যজ্ঞ হান করানিরকা 
যজ্ঞবেদী আগই আশ্রম আহানে হংকরে দেনা লাগতই। যজ্ঞবেদী উগ হংকরানিরকা 
আকতা চান্দা করাৎ নিকুলেছি। নেপালর সন্মাসী আগই মাতেছেতা মহাপ্রলয় 
এহানাত্ত জিংতা অনি মনেইলে পারিল মাটিকর দান কর। থয়াতে কানাহানতে 
কিহান!আকতাউ নাথাইতই। 

গাঙে গাঙে অষ্টপ্রহর, চব্বিশ প্রহর, আটটগ্লিশ প্রহর হরিনামর চান্দা 
অকরলা। সাধু মহারাজ, কালীসাধক, বোম ভোলানাথ, বৈরাগী বার "আরতাউ 
নানানতাই দৌয়রাং ভোগ কাত্করানিরকা ভিক্ষা করানিৎ নিকুলেছি। ধান চৌল, 
রুপা পইসা যেগই যেতা পারলা তা ডালিয়া দিলা তানুরে। 

পত্রিকাৎ নিককা ডরপেইল মানচাকর পৌ নিকুলের। লগুনর মানমন্দিরেত্ত 
মাতেছিতা এগ এশিয়ার গজে পড়তই। আমেরিকার বৈজ্ঞানিকে মাতেছিতা এগ 
উত্তর কোরিয়া নাইলে ইরানর গজে পড়তই। চরেদে এটম বোমা হংকরানির 
ফলতে পেইতা নাই। পাকিস্তানরতাই মাতেছিতা এগ যেসাদৌ ভারতর গজে 
পড়তইগা। কাশ্মীর তানুরে দিলেতে জিংতা অইতাই। প্যালেস্টাইনর মানুয়ে 
মাতেছিতা এগ ইজরায়েলর গজে পড়তই যেসাদৌ। আকতাই মাওতারাতাই 
বিষুপ্রিয়া এতা নিয়াম লামহেলো বিতারাগা। এগ ইমে এতার গজে পড়তইগ। 
এহান হুনিয়া আমার মানু আরাকৌ উউইলা। 

গণক আগই গাঙে গাঙে মাতলগা _ কিতাউ নাইতই। মোর আসল 
গ্রহরত্ব ধারণ করতাই ওঁতারতা মরণ নেই। 

দক্ষিণ ভারতর মৌনী বাবা আগই ইঙ্গিতল মাতেছেতাই - যেসাদৌ 
মহাপ্রলয় অইতই হাইহান, কিন্তু ধর্মবিশ্বাসী, নিককা শতনাম পাকরতারা, ঠেকাৎ 
নাপড়লে মিছা না মাত্তারা, গারিৎ চরখাট, মানুঠকানি, ঘুষ খানা কম ওঁতারতা 
ভয় নেই। হাবি পাপীতাগী মরিয়া ইমে হবা হবা মানু থাইতাই। নুয়া করে 
সত্যযুগহান আহিতই। সাধু সন্যাসী বামনরে পইসা দিতে লিক নাইতাই, হাবিয়ে 
চাকুরি পেইতাই, লেইরাপাই পেট বুজে বাত খেইতাই, বৌবরন, গুলা, ভূমিকম্প 
নাথাইতই, পুলিশে মানুর লগে মুকসি দিয়া টটরতাই। পৃথিবীহান স্ব্গহান অইতই। 

নাকরতা ওতাল হায় হায় অছি। 

চূড়ামণি মামার নাতিয়কে মেলাত্ত দূরবিন আহান লছিলতা। চূড়ামণি 
মামায় আকদিন ওহানল হাকেদে চেয়া কাদে বেলল। কাদিয়া মাৎল _ এতা হাবি 
মিনামপা কথা। এতা দৌ দুক নাকরতারা, হাইতাই নাগইতাই খেইতারা তাই 
নিকালাছি কথা। এগ প্রভুর সুদর্শনচক্রগ এনা। শ্লেচ্ছহ নিবহ নিধনে পাপী তাপী 
ল্লেচ্ছ ওতারে মারানিকা এরা দেছেগ। সাধু সাবধান। 

বামনগই পাঞ্রিহান চেয়া মাংল -মিতে আগেৎতৌ হারপাছুগ এগ স্বয়ং 
প্রভুর সুদর্শনচক্রগ বুলিয়া। এগ প্রভুয়ে আমার মানুরকা এরা দেছেগ। এগ যেতাই 
পেইতাই ওঁতা হাবির গজে অইতাই। তানুর দলহানে চাকুরি দিতাই। তানুর লেরিক 
পাঠশালাৎ চলতই। তানুর বানান সমাজে চলতই। মাততে গেলেগা তানু রাজা 
পালইতাই। 

এহান হুনানিয়ে যুবকে সুদর্শনচক্র মহাসংগঠন বুলিয়া সংস্থা আহান 
হংকরাৎ বইলা। ওঁপেই পদফাম নাপেইলা ওুঁতাই আরাক মহাসংস্থা আহান 
হংকরিয়া চান্দা করানি অকরলা। 

এগদে দেশ কুকয়া মানু এহান দূরবিন হানল সুদর্শনচক্রগ চানাৎ 
আইতারা। দূরবিনহানরে পইসা দিয়া হমা দিতারা। চুড়ামণি মামাই দৌর লেইসাংগৎ্ 
দূরবিন ওুঁহান থয়া নিককা ফুল তুলসী কাৎকরের। নিজেও মানিয়া চলের। 
পয়লাকার কামড়হান মিরামিষল খার। গাগুর মানুয়ে পালিহান করে নিককা 
দূরবিনহানরে সিদ্দা দিতারা। আকতাই দূরবিনহানল চেয়া মাতলা -বুড়া এগই 
আপপানে ঠকারতা। কইতে আমিতে সুদর্শনচক্রগ নাউ দেহিয়ার। চূড়ামণি মামাই 
মাৎল--পাপী উতাইতে প্রভুর খুচ্চুহান কিয়া দেখতাইতা! প্রভুর ভক্ত, পুণ্যবান . 
উঁতাইহে দেখতা নাই। গুঁবাকাত্ত হাবিয়েউ সুদর্শনচক্রগর দর্শন পানা অকরলা 
দূরবিনহানল। 

আমার মানুর পত্রিকা আহানাৎ নিকুলিলতা _ আমি বৈষ্ব, আমি 
চিতরাঙ্গদার জিপুৎ বুলিয়া সংসারহানে হারপাছি। এরে সঙ্কটপূর্ণ সময় এহানাৎ আমি 
বয়া খাইলে না চলতই। এবাকা ছ_সন্তয-স বেলেয়া তালব্য শ এগল একতা অয়া 
রীসুদর্শনচন্রগরে ভককরিক। আমার সমাজে যেতা সাহিত্যিক আছি ুঁতাই 
আরতাল না ইকরিয়া সুদর্শনচত্রগল ইকরানি থক। কারণ আমি হাবির গজর 


তত 


জাতহান _ আমি বিঞুভক্ত বুলিয়াতে দাবী করিয়ার বার সুদর্শন চক্রগলতে 
কিৎতাউ না ইকরিয়ার। আকতাই আমারমা বৈজ্ঞানিক নেই বুলতারা। আমি বত্রর 
বংশ, আমারমা বৈজ্ঞানিক নেয়য়া ওঁনাতা। চূড়ামণি মামার নাতিয়কে প্রমাণ করে 
দিল আমারমা বৈজ্ঞানিক আছি। সমাজে তারে দাম নাদতারা।. .. এসাদে 
আরতাউ ডিগলগ করে ইকরেছি। লগে দূরবিন আহানর ছবি আহান দেছি। 
দুরবিনর ছবি ওুহানরে বান্ধেয়া পৃজা করানি অকরলা মানুয়ে। 

আকতাই নিখিল বিধুপপরিয়া মণিপুরী মহাদুরবিন সাংস্কৃতিক সংস্থা আহান 
হস্করিয়া অনুষ্ঠান আহান করলা। ওঁ অনুষ্ঠান গুহানাৎ কিসাদে করলে আমার 
এলা নাছা দিয়া গইগ অইলা। যেগই যেসাদে পারতারা ঁগদে দূরবিনহানল অছি। 
ওহান দেহিয়া আকতাই মাতলা _ তোমার এহান নাইল। তুমিতে মূল সুদর্শনচক্রগলতে 
নায়া, দূরবিনহানল গইগ অইলাই থাংতে। তা বুলিয়া নিখিল বিুপ্রিয়া মণিপুরী 
্রীসুদর্শনচক্র সমিতি বুলিয়া সংস্থা আহান গঠন করলা। সংস্থা গুঁহানর সদস্য আগই 
মাতল--এসাদে সংস্থাতে হৌতায়ো হংকরিয়া সমাজহান বিভ্রান্ত করতাই। ওঁহানে 
আমার সংস্থা এগর পিঠিৎ ব্র্যাকেটে আদি বুলিয়া ইকরিক। খানি বাটটুকা সদস্য 
আগই চিকারি দিয়া মাৎল _“মি এহানর তীব্র প্রতিবাদ করুরি। আমার ভাষা এহান 
বেদরৌ আগে সৃষ্টি অছেহান। স্বয়ং বিধুয়ে সৃষ্টি করেছে ভাষাহান। আমি হেতে 
মেতেতা নাগই। এহান হারপানিরকা ভাষাতত্ব জানানি না লাগের। আমার বিরুদ্ধে 
চলতারা ভাষাতাত্বিক মালয়া আকতা নিকুলেছি তারে আমি মেইমুত করতাঙাইগ। 
ওঁহানে সংস্থা এহানরে অনাদি বুলিয়া থইক।' এতাত্ত দরবার আহান দিলা। আদি 
ওতাই হুংকার দিয়া মাতলা যেপেই আমার কথা নাথার পেই আমি নেই। আমি 
সংস্থাহান ত্যাগ করিয়ার। অনাদি দল উহানৌ দরবার করতারা। লয়ইতেগা 
ঘিয়তারৌ স্তষ্ট করানিরকা ব্র্যাকেটে আদি অনাদি দ্বিয়হানৌ থনাহান লেপইল। 
কতগই মাতলা _ইমে আপপানে হুমকি দিতারাতা না। আমার সংস্থাহানাৎ তানুরে 
পদফাম দেছি। বেলা দিয়া গেলেগাতে কুরাং গিয়া পদফাম পেইতাইগাতা! 

আরাক গাঙ আহানাৎ মিটিং বয়া প্রস্তাব নিলাগাতা সুদর্শনচক্র এগ 
আমারগ। ধলামুণি খুড়া মূলে আমার গাঙেত্ত অওয়া গেছেগাগ। তা আবিষ্কার 
করেছে সুদর্শনচন্র এগর গজে আমার সম্পূর্ণ দাবী আছে। 

আদি অনাদি দল ওঁহানে লগে লগে মিনিষ্টারগর লগে উনা অয়া তানুর 


৩৪ 


দাবিহান জানেয়া থইলা। রাষ্ট্রপতিগরাষ্তৌ চিঠি দিলা। এম এল এৎ উবা অনা 
মনাছে আগই মাতল - এগ তুমি পানারকা মি অনশন করতৌ। চেইক কিসাদে 
নাপারাইতা। মি জিঙলে এগর মালিকানা যেসাদৌ তোমারাং থাইতই। 

আকতাই সুদর্শন চত্রগর নাঙে সংকীর্তন আহান লাংকরলা। ওঁহান 
বাগানিরকা আদি অনাদির সেবাদাস বুলিয়া আগই ঘরে ঘরে গিয়া মিয়াং বাঙাল 
বুঝানি অকরলগা -তার দলরতাই নায়া অন্যতাই সংকীর্তন করানি এহান থক 
নেই। এসাদে করলে মানুয়ে আমারে ভুল বুঝতাই। চি য়ৌপা সময় এহানাৎ 
কিতার সংকীর্তন। মানুয়ে তার কথা য়াকরিয়া সংকীর্তন ওঁহানাৎ যানা নাকরলা। 

এতার হাদিৎ মিশরর পত্রিকা আহানাৎ নিকুলিলতা ইজরায়েলর বৈজ্ঞানিকে 
এগ আরব দেশর গজে বেলানিরকা চেষ্টা করতারা। এতাল মহা পরলেই আহান। 
াষ্পুঙ্জৎ ডিগল বিতর্ক আহান অইল। আরাক পৌ আহান পত্রিকাৎ নিকুলিল। 
ওহান অইলতাই আসন্ন বিপদ এহানাৎ আর কৌলি থয়া লাভ নেই বুলিয়া 
হাবি কৌলি ত্যাগ করিয়া পৃথিবীৎ আছে থৌ এতা সমান সমান বাটানি বুলিয়া 
লেপকরেছি। ওতাণ্ঁ শক্ররে বিশ্বাস নেই থাংতে এটম বোমাতে নষ্ট নাকরতাই। 

দিন রাতি ভূমিকম্প আহান অইল। মানুহান উয়া পথে নিকুলিয়া 
কাদানি অকরলা। চুড়ামণি মামাই মাতল লাহুলে না কাদিয়ো। তুমি দুরবিনগরে 
উপযুক্ত সম্মান দেনাহান হিনপারাই আরো ভূমিকম্পহানল সাবধান করে দেরতা। 
কিহান করানি থক ওঁহান খালকরিয়া চেই। 

পত্রিকাৎ নিকুলিলতা -- গ্রহাণপুঞ্জর যে টুমাহান পৃথিবীহানাদে আহের 
পগর তেজহানে ভূমিকম্প অইলতা। এহানে আমারে সাবধান করে দেরতা। 
এখুরুম অইতই উহানেতে হাবিতা ছারখার করতইগ। 

নিককা গরম গরম খবর নিকুলের। সাংবাদিকে সরকাররাং প্রশ্ন করলা 
সরকারে কি ব্যবস্থা গ্রহণ করেছেতা? সরকার পক্ষত্ত উত্তর দিলা _বিপদ 
এহানাত্ত উদ্ধার পানারকা আমি মন্ত্রীসভা বিস্তার করিয়ার। 

_ দৌলিসিং বুলিয়া আমার মানুর পত্রিকা আহানাৎ 'ভক্তয়ে মুক্তি” বুলিয়া 
সম্পাদকীয় আহান ইকরলা “সমাজ নাকরতারা আকতাই আমারে ইমা চিত্রাঙ্গদার 
জিপুৎ নাগই বুলতারা। ওুহান অইলেতে কিতা আমি মালকগ নায়া জরম 
অইলাংতা? আমি এবাকা কিহান করতাং ওহান এক অয়া লেপকরিক। মানুরাং 

মাততে লাজপেয়ার সুদর্শনচক্রগ কুংগই পানা থক ওঁহানল এবাকাউ কৌলি 
লাগিয়া থাইলাং। আমার সাহিত্যিক যেতাই নিজরে নিজে ডাঙর বুলিয়া খালকরতারা 
ওঁতাই জুম মারিয়া কিংগর সাদে জাবুর দিয়া থাইলা। সেক্সপিয়ারে ইলিয়ড বার 
অডিসি বুলিয়া নাটক দুহান ইকরেছিল। ওুঁহানিৎ সমাজহান কিসাদে টলানি থকর 
ওঁহান সা সা করে মাতেদেছে। ও নাটক ছিয়হানিরকা তারে আমেরিকা্ত নোবেল 
প্রাইজ দেছিলা। আমার সাহিত্যিকরমা উসাদে নোবেল প্রাইজ পাকুরাতে কই! 
কিহানল তানু বড়াই করতারাতা! সমাজর লগে না তিলয়া ঘরে বয়া সাহিত্যিক 
অইলেতে ইমে এহান দশাহান। সমাজহানর লগে তিলয়া সাহিত্য ইকরানি থকর। 
নিউটনে মাতেছে একতাই বল। হান আমি কিয়া পাহুরিয়ারতা! 
আরাক পত্রিকা আহানাৎ সুর্শনচক্রগল মলাটর ছবিহান দিপা, লগে আদি 
অনাদির সভাপতি, কার্যকরী সভাপতি, কর্মকর্তা হাবির ছবি দিয়া সম্পাদকীয়ৎ 
ইকরলাতা _আমি কুনো দলরতা নাগই। সমাজরমা বিভেদ থানা এহান আমি 
সমর্থন নাকরিয়ার। আদি অনাদিয়ে আগেৎতৌ সুদর্শনচত্র এগ নিজর দখলে 
থছিগ। গঁহানল এগ তানুর সালেদে আহেরগ শ্রীযুক্ত সুদর্শনচব্রুগ আদি অনাদিয়ে 
পেইলেহে সমাজর মঙ্গল অইতই। ওুঁহানে আপপানে কৌলি না করিক। এতা 
কিতাল সুদর্শনচত্র সংখ্যা আহান নিকাললা। ওঁপেই কবিতা আহান নিকুলেছিল 
ওুহান নিয়াম হবা অছিল। 
হে সুদর্শন চক্রগ! তি কিসাদে মানুগ! 
তোর বেসেপ টেংঠা এতা চেয়া আমি ডাকছি। 
কিয়া নামাতরতা তি আদি. অনাদিরগ হান 
লিচেৎ থি মানুয়ে চিকারি দিতারা বুলিয়া ডরপার থাং? 
পিছেকার সংখ্যাৎ আদি অনাদির আগই এহানর প্রশংসা করিয়া চিঠি আহান দিল। 
মলাটর ছবি উহানল আকতাই প্রতিবাদ করিয়া ইউ.এন.ও, হিউমেন 
রাইটস বার অন্যান্য সংস্থাতৌ দিয়া পেঠেইলা তানুর প্রস্তাব গুঁতা। 
আগই চিকারি দিয়া মাতল তুমি যেপেয়ো যেইগা সুদর্শনচক্র এগ 
আমারগ। আমি তোমার সাদে ফলস চাকুরি নাদিয়ার। বার তুমি চাকুরির ব্যবস্থা 
করলে মি প্রতিবাদ করতৌ। চাকুরি দেনার অধিকার একমাত্র আদি অনাদিরতা। 
মি আজিরগাই চান্দা করিয়া চিফ মিনিস্টারগরাং যাউরিগা। - 
আগই গিয়া কেইস আহান করে দিলগা -ধর্মাবতার। এরে চেইক মি 

ইকরেছু মণিপুর ইতিহাসহান। চুড়ামণি মামা ওগ মোর জরম হৌরকর দাপারগ। 
ধলামুনি মোর পিয়াতাক হৌরক। সুদর্শনচক্র এগ যেগ হেগর আতে পড়লে 
মহাপরলেই, সমাজে বিশৃঙ্খলার সৃষ্টি অইতই। ওঁহানে এরে সুদর্শনচক্র এগ মি 
পানার পক্ষে বিহিতাদেশ অক। 

আগই লৌদানি অকরল _ দেখলাইতা, মাততেতে নাহুনলাই। মিতে _ 
মাতলু নাই -- আরতাই কেইসে যানার আগে আমি যিকগা বুলতে গারিৎ না 
লাগেইলাই। তানু আগে গেলাগানাই। এবাকাউ সময় আছে, মোরে রূপা দেই। 
কেইসহান চালেইংগা। 

সমাজর মুখ্য মুখ্য জ্ঞানী গুণী শিক্ষিত গিরিগিথানিরেল সভা আহান 
ভাকলা সুদর্শনচক্র এগ কারগ এহান লেপকরানিরকা। “আমিতে গুতা সমাজর 
মানু নাইলাংতা' বুলিয়া দলে দলে মানু এহান আইলা ; উতারমা যুবকে নিয়াম 
'অছি। হাবিরৌ টটরানি মনেইতারা। আকতাই টটরতে আরাক আকতাই _ আমার 
দলহান জিন্দাবাদ জিন্দাবাদ। সুদর্শন চক্র এগ আমারগ আমারগ। বিরোধী দলর 
আতে এগ নাদতাঙাই নাদতাঙাই' বুলিয়া চিকারি দিতারা। হৌতায়ো চিকারি 
দিতারা। তাত কৌলি লাগিয়া মারামারি আহান দিয়া সভাহান পণ্ড করে দিলা। 

আগই লিফলেট নিকালেয়া এগ দাবি করল। আকতাই ও লিফলেট 
হান পুড়ে দিয়া মাতলা _ এরে চি যৌপা সময় এহানাৎ ছগল লিফলেট 
নিকালেয়া সমাজহান বিভ্রান্ত করেরতা। তাতে কিয়া পেইতইতা সুদর্শন চক্র এগ? 

আকদিন পত্রিকাৎ নিকুলিল -_ মঙ্গলগ্রহগই এরে গ্রহাণু এগরে আকর্ষণ 
করাৎ লাগেছে। ওহানে এগ দূরেই অ যারগা। পৃথিবীর বিপদহান কাপিল বুলানি 
য়াকরের। 

মানুয়ে মাতানি অকরলা -আমার কৌলি খান্না এতা দেহিয়া প্রভুয়ে 
সুদর্শন চত্রগ আলথক করে নেরগাতা। হৌতাই দরবার নাকরলেতে এগ আমার 
সভাপতিগই পেয়া সমাজহানরে কতি গজেদে কাকরে. দিলাইছতা! 

বুজনে মাতলা -দৌ দুক নাকরতারা, বামন বৈষ্টপ নাকরতারা, বুজনরে 
ঠানা নাকরতারা ওতারেতে ভগবানে কিয়া তার খুচ্চুহান দিতইতা! 

যেতাই সুদর্শন চক্রগ পেইলে সমাজর উন্নতি ক্রতাঙাই বুলিয়া চান্দা 
করলা ওঁতারমা আগই পুতকর চাকুরি আহান ল দিল। 'আরাক আকতাই টাউনে 
গিয়া ঘর হংকরলাগা। 

মকদমাহানতে এবাকাউ চলের। 


ত৭ 


দিগ্বিজরী পণ্ডিত 


আগেকার দিনে ডাঙুরিয়া পণ্ডিতে দিথিজয় করাৎ নিকুললা। বিভিন্ন 
দেশে বুলে বুলে রাজপণ্ডিতরে তর্কৎ আহ্বান করলা । কুনো আগই তর্কৎ 
পরাজিত অইলে পণ্ডিত এগরে জয়পত্র আহান ইকরিয়া দিতারা। হাবি দেশর হাবি 
পণ্ডিতরে জিঙে পারব গুগই দিখিজয়ী পণ্ডিত উপাধি পেইল। দিথ্িজয়ী পণ্ডিত 
আগ নবদ্বীপর কনাক পণ্ডিতশৌ আগরাং পরাজিত অছিল। যেগরাং পরাজিত 
অছিল গর নাঙহান অইলতাই নিমাই পণ্ডিত। 

এসাদে দিখিজয়ী পণ্ডিত আগ মণিপুরহান হাবি জয় করিয়া দুর্যোধন 
মহারাজার সভাৎ গেলগা। দুর্যোধন মহারাজার সভাপপ্ডিতগর লগে তর্ক করানি 
মনার ওহান বাগেইল। দুর্যোধন মহারাজাই এরে পণ্ডিত এগর লগে ফাগি আহান 
করানি মনেয়া আগরে দেহাদিয়া মাতল -ওরে ওগ মোর সভাপণ্ডিতগ। দিখিজয়ী 
পণ্ডিত এগই চার থাংতে উঁগতে ভয়ঙ্কর বলী পাংকাল মানুগ। গারি গ, 
আতজাঙ ওঁতা বলিল বলিলগ অছে। এগই হিনচাপা আগরে ধরলেতে আকচিপাৎ 
লইকরে বেলতই। পণ্ডিতগতে নামালয়া মালগহে মালছে। মাল এগরে আরাক 
চারিগ মালে ঘৌ মর্দে দেনাৎ লাগেছি। এগর লগে তর্কতে থাক কাদাৎ চেপনিও 
মহাবিপদহান। এগই চাপড় আহান দিলেতে ছুনুগ করতই। মূলেতে উগ পণ্ডিতগ 
নাগই, মধ্যম পাণ্ডব ভীম। 

দিথিজয়ী পণ্ডিত এগই খানি দূরেইত্ত হমা দিয়া মাতল -তা পণ্ডিত! 

ভীমে পণ্ডিত এগরে ডাকয়া চেইল। চানা ওুঁহানাৎ পণ্ডিত এগ উ্ডো 
পড়িলগা। ওঁতাউ মাতল -হাই মি দি্বিজয়ী পণ্ডিতগ। মণিপুর এহান জয় করিয়া 
দুর্যোধন মহারাজার রাজসভাৎ আহেছুতা তর্ক করিং বুলিয়া। হান্তে, দুর্যোধন 
মহারাজাই পণ্ডিত গিরিরে দেহা দিল থাংতে মি তর্ক করিং বুলিয়া আইলুতা। 
ভীমে দুর্যেধিন মহারাজার গুগদে চেইলো। দুর্যোধন মহারাজাই মুকসি মুকসি দিয়া 
ভীম বার পণ্ডিত এগর কুমেইহান চার। ভীমে হারপেইল, দুর্যোধন মহারাজাই 
পণ্ডিত এগরেল ফাগি করানি মনেয়া করেরতা। খাংতা পণ্ডিত এগরে হুঙ্কার 
আহান দিয়া মাতল -সমুদ্রকন্না পুরানদো খাংবারা। পণ্ডিত এগ উওয়া মুরগ বুলেয়া 
পড়িল। 


৩৮ 


হইমা! এরে বলীপাংকাল মাল এগ কতি ভাঙর পণ্ডিতগ অগেছেগাতা। মাতল 
লেরিক ওঁহানর নাঙহান পেয়া নাছনেছে। খানি থায়া মাতল -না, পণ্ডিতগিরি . . 
গুগয়ো মোর লগে তর্ক করাৎ আহেহততা। যাগা রে গিয়া হবা করে লেরিক 
লেইসৌ তামকরিয়া মোরাং আহিছ। 

পন্ডিত এগ লাজহানে উহানে ডরহানে মরণ ফাউইল। দুর্যোধন মহারাজার 
সভাৎ এতাপারা ডাঙর পণ্ডিত আছিতা! তানু পাকরেছি লেরিক ওঁতার নাঙ পেয়া 
হারনাপাছে। যেতাউ অক -- এপেই নুয়ারল নুয়ারল! আরাক আকপেইতে গিয়া 
তর্ক করিয়াতে জিঙে পারতইগানাই। এগরাত্ত মাতল পুরাণ হান হিকিয়া যানা 
হান লেপইল। মাতল -পণ্ডিত গিরি! পণ্ডিত গিরিরাংত ওঁ পুরাণ ওঁহান হিকানি 
মনাউরি। 

_গুহান অইলেতে মোরাং অজা নেইকর। মোরকা সিদ্দা আহান, গুঁতাৎ 
চৌল য়াংখেই মল, ওুহানর উপযুক্ত আচা আদাক বার বাঘমার্কা ফেইচম আহানল 
মোরে অজাগ করে বরিয়া। 

_মিতে লেইরাপা পণ্ডিতগ। পণ্ডিত গিরিরতা অইবগা সিদ্দা আহানতে . 
কুরাং পেইতৌতা? 

-পইলা গ্লেছিলেগা রাজা উগরাং মাতলেগা তা আপপানৌ হাবিতা 
জুগৎ করে দিতে। আইতে লগে বর্ণবোধ আহানৌ আনিছ। 

-বর্ণবোধহানতে কিয়া? 

-পইলাত্ত অকরবাংতা। 

পণ্ডিত এগর দশা এহান দেহিয়া দুর্যোধন মহারাজা নিয়াম হারৌ অইল। 
উঁতার গজে তার রাজসভার সম্মানহানৌ ভীমে থদিল, এহানাৎ তারতা আনন্দর 
সীমা নেয়ইল। ডাঙর সিন্দা আহানর জুগৎ করিয়া আককুড়িহান কামপত্ল সিদ্দা 
উহান দিয়া পেঠেইল। লগে রাধেকুরা বামন আহোৌগ। সিদ্দা ওঁহান ডাক ঢুল 
বারেয়া ভীমরাং নিয়া ফৌকরে দিলা। 

গুতা খেয়া পিয়া হদেয়া ভীমে মাতল -বর্ণবোধহান নিকালা। পণ্ডিত 
উগরে মাতল -এরে মেয়েক এগৎ আঙুলিগ দে-মাত-ক। পণ্ডিত ওঁগই মাতল 
-ক।  -যাগা আজিকার পড়াহান লয়ইল। কালি বার আহিছ। পিছেকার দিনে 
মাৎল_ক বুল। পণ্ডিত প্ুগই মাতল ক। যাগা আজিকার পড়াহান লয়ইল। কালি 
বার আহিছ। 


৩৯ 


পিছেকার দিনৌ ইমে ক বুলুয়েয়া পড়াহান লইকরল। এসাদে করে দিন 
এতা যারগা, মাহা যারগা, বছর যারগা। পণ্ডিত এগই এবাকাতে হবা করে 
হারপেইল -তার অজা ওগ আসলে লেরিক না তামকরেছেগ। পুরাণহান বুলল 
ওঁহানৌ সুল্লরহান। দুর্যোধন মহারাজাই ফাগি করিয়া তারে এরে ডাঙর বিপদ 
এহানাৎ বেলা দিলতা। নিক্কা ক-বুলে বুলে থাইল থাংতে তা তামকরেছিল বিদ্যা 
ওঁতাউ মাওইল। দাপদিয়া গেলেগাউ দুর্যোধন মহারাজার আতেত্ত, ভীমর আতেত্ত 
কুরাং গিয়া জিংতা অইতইগাতা। কি বিপদহানাৎ পড়িলতা! এবাকাতে কিসাদে 
উদ্ধার পানা? না ইমে এসাদে অয়া মরানি। খালকরিয়া কুল নাপার। খালকরতে 
খালকরতে বার বছর গেলগা। আর জিংতা অয়া থায়াতে কিতা করত। বিদ্যাহান 
নেয়য়াতে ইমেউ মরাগ। যেতা অইলতা অইল -- মরলে মরলু বুলিয়া বামন এগ 
কালাচিংখেইর পরে দাপদিয়া গেলগা। দাপদের এগ, দাপদের এগ। খানা নেই 
পিনা নেই, জিরানি নেই, বহানি নেই ইমে দাপদের। এসাদে দাপদিতে দাপদিতে 
টেঙারা আগর তুয়ারগ গেইলগা। ওপেই বয়া কাদানি অকরল। কাদে কাদে 
মাতেরতা -ভগবান দেনে উদ্ধার করেদে, দীনবন্ধু, তি জিংতা নাকরলেতে আর 
কুংগই. মোরে চেইতাইতা! 

তাঞ্জা ওগৎ দ্বারকাৎ সত্যভামাই কৃষ্ণরে বাত হাজাদিরিতা। ভগ্নবান 
শ্রীকৃষ্ণ এগ বাতে বয়া আচমন করিং বুলতে বামন এগর ডাকহান কানহানাৎ 
ফৌয়ইল। ভগবানে মুকসি দিয়া সত্যভামারে মাতল -বাসা মোরতা বাতখানাহান 
নাইল। এবাকা মি নাগেলেগাতে কুমেইহান সম্পূর্ণ নাইতই। 

ওতা বুলিয়া বুড়া বামন আগর রূপহান ধরিয়া এরে পণ্ডিত বামন এগর 
মুগহানাৎ আহিল। আয়া আংকরল -হা! এপেই বয়াতে কিয়া কাদরতা? কিতা 
অছে থাঙ? 

বামন এগই কাদে কাদে য়ারিহান হাবি ভগবানরাং দিয়া মাতল-বার্‌ বছর 
এহান ইমে ক এগল ছানেরতা। মোর বিদ্যাহান হাবি মাঙউইল। মি সুর্খগ অইলু। 
এসাদে থায়াতে কিতা করতু বুলিয়া দাপদিরা দূরেই দেশ আহানাৎ গিরা লুকেইংগা 
করে। ভগবানে মাতল -কুরাংতে লুকেইতেইগা? দুর্যোধন মহারাজা গুগ সসাগরা 
পৃথিবী এহানর রাজাগ। ভীম বুলর ওগউ বলীরমা খম থেঙছেগ। আকপেয়ো 
লুকেয়া জিংতা নাইতেইগা। 

_হান্তে মোর উপায় হানতে! 


__হাই, তানুরাংত য়াথাং লয়া ছুটিয়া আইগ্না। 

_ হইমা গুপেই বার গেলেগাতে মোরে ছুনুগ করতই ভীমে। 

-কিৎতাউ নেই হাট! মি গিয়া ছুটেয়া আনেদিংগা। 

-না, না। মিতে মরতৌ, লগে তোরেউ মারতাই। 

-_কিৎতাউ নাকরতাই। ভীম বুলর গর বেইবুনি উহানে মোরে নিয়াম 
য়াকরতারাগ। মি মাতলে তোরে কিততাউ নাকরতাই।' বামন এগ যানা নাকরের, 
ছন্নবেশী ভগবানে তারে যানারকা জোর করের। “তিতে দাপদিয়াউ লুকা নুয়ারতেইগা। 
যেপেই থাইলৌ ধরিয়া আনতাই। ওঁতাৎততে গিয়া তানুরাংত ছুটিয়া আহানি 
ওুহানে হবা অইতই।” ভগবানে বামন গগরে এসাদে বুঝেয়া করিয়াতে আনল। 
দূরেইত্ত দেহিয়াও ভীমে চিনল এগতে ভগবান শ্রীকৃষ্ণ। হারনাপেইল সটান দিয়া 
চিকারি দেনা অকরল -কুরাং গেলগাতা পড়ুয়া উগতে। বিয়ানকার পড়াহান নাদিয়া 
মাঙছেগাতা। আজিতে পেইং করে। 

চিকারিগ হুনলতাই বামনগরতা চৈতন্যগ উড়িয়া গেলগা। দাপদিং বুলতে 
ভগবানে আতহানাৎ ধরিয়া খামকরিয়া ভীমরে মাতল -তা য়াইমা এহান কিহান। 
কিয়া বামন এগরে বার বছর এহান ক-এগল ছানরতা। 

_বামন এগ পণ্তিতগ মালয়া অহঙ্কার করেরতা। তার অহঙ্কার এহানরকা 
এরে দশা এহান অইলতা। গারিগৎ ভক্তিহান নেই, ইমে অহঙ্কার বুজেছে দেহ 
গুগত ভক্তিহান আনে দেনা মনেয়া অ্ভুতা। বার বছর এহান ক -এগল ছানৌরিতা। 
কইতে ক বুলতে কৃষ্ণ নিংসিং নার ওঁগতে কি পণ্ডিতগ। 

এহান হুনিয়া বুক্তা পড়িয়া পণ্ডিত ওগ কৃষ্ণ কৃষ্ণ বুলিয়া কাদানি 
অকরল। ভগবান শ্রীকৃষ্ণউ তার ছন্মবেশ ওঁহান এরা দিয়া তার গোপীমনোহর 
রাপ ওুঁহান ধরল। বামনগ প্রভুর খয়াহানাৎ পড়িয়া কৃষ্ণনাম সলকরে সলকরে 
বৃন্দাবনে সালইল। 


৪১৯ 


শোক সভা 


তথাকথিত সাহিত্যিক বার কবি গজানন্দ মরিল। মরিল মরিলনাই। 
কিমেতে করতাং সংসার এহানাৎ নামরেকুরা আকগৌ নেই। হাবিয়ো আকদিন 
মরতাঙাই। ওঁতা বুলিয়া মানুহান বাজারেদে য়ারিদেনাৎ সালইলা। 

গাউহানাৎ আগেকার রাতি বন্মী আহান অছিলতা। বষ্ঠী ওঁহানাৎ মাইক 
আগ রহেইলা। আলথক করে নিতারাগা মাইক ওগ গাবুরাপুয়া দুগই খামকরিয়া 
গজানন্দর শোকসভা আহানর জুগৎ করলা। মালঠেপগৎ্ নিয়া মাইক ওগ 
বহেইলাগা উঁপেই মালঠেপগৎ ফুতি বুনিয়া৷ আছিলি মৌ আগ উঠিয়া বেলা দিয়া 
গেলিগা। মালঠেপগৎ বহেয়া এলা আহান বাজেইক বুলতে স্কুটার আহানল 
সানগ্লাস পিদেছি গাবুরাপুয়া দুগ আয়া মাইকম্যান উগরে মাতলা - কালিদরেত্ত 
ইমে আবি জাবি এলাগ মাহেই বাজারতা কিয়াকা। ওঁতা বন্ধকর। এরে এবাকার 
হিট ডাককুকে প্যার ফিলিমর এলা আনেছি ওঁতা বাজা। দিলকুমারীয়ে দেছে 
এলা। এবাকা দিলকুমারী কতিহান ফেমাস অছে ওহানৌ নাজানছ থাং! ওতা 
বুলিয়া মাইকম্যান শৌ গুগর লগে হিন্দি সিনেমাল কতহান য়ারি দিয়া স্কুটারহানল 
বেলা দিয়া গেলাগা। নুয়া ক্যাসেট এহান বাজেইক বুলতে দেখতারা ব্যাটারি 
নেয়ছে। এলা বাজেইতেগা কিসাদে আকসাদে শব্দ আহান নিকুলের। ট্রান্ফরমারগ 
বাগিয়া আজি দশদিন অইল গাঙে কারেন্ট নেই। শোকসভাহান হাঞ্জাছি শৌ 
দ্বিয়গিয়ে সাইকেল আহানল গিয়া বাজারর গ্যারেজগত্ত ব্যাটারি আগল আইলাগা। 
মাইকগ রহানি অকরলতাই শৌগ মাহেই পুলইলা। তারমা দুগ আহান কিতাত্ত 
কৌলি লাগিয়া আগরে আগই ঠার দিতারা।বাকা উদ্যোক্তা তাই আহাৎ ধরিয়া 
তারে মালঠপগণ্ত নিকালা দিলা। শৌ উগি কাদে কাদে ঘরে গেলাগা। খানি থায়া 
শৌ দ্বিয়গির মালক লকেই আয়া উদ্যোক্তা তারে উচ থক করে মাতে দিলা। 

এহান হাবি বাসেইতৌ মানু নাইতারা। কিহানতে করানি। এগদে মাইক 
আলা ওগই ডিলইল বুলিয়া আপত্তি করের। ওঁগরে অনুরোধ করিয়া কানা নাইল। 
উগই মাইকগ খুলিয়া নেনারকা করল গুবাকা উপায় নাগেয়া মানু নেয়য়াও থাকা 
সভার কাম অকরিক বুলিয়া সভাপতি আগ ভাহাৎ গেলাগা। প্রধান অতিথিগতে 
আয়া বরা আছে। 

বামনগর ঘরে রাধাকৃষ্ণর ফটো আহান মাছিল উহানাৎ বার বামন গর 


৪২ 


বাপক নীলুয়া এইগা মরিয়া উঠানে নিকালাছিলা গঁবাকা চরণ ছাপা আহান থছিলা 
ওঁহানা্ত চে-র ফুলর মালা আকেইডাল আনিয়া সভাপতি বার প্রধান অতিথি 
বরণ করানি অইল। উদ্যোক্তা দ্বিয়গিরমা কুংগই অকরা বক্তৃতাহান দেনা গুতাতত 
খানি তর্কাতর্কি আহান অইল তানু তানুরমা। পিছেদে লেপইলতা আগই খানি 
মাততই -বাকি ওুঁহানি আরক আগই। 

তানুর বক্তব্য লয়ইল আরো সভাপতিগই মাতল _ শোকনৃত্য আহান 
নায়াতে কিসাদে ফাংশনহান অকরতাং! 

উদ্যোক্তা তাই মাতলা -- এববাকাহানাৎ এলা নাছা দেকুরাকে কুরাং 
পেইতাংগা। 

সভাপতিগই মাতল _হাইদে, উদ্বোধনী শোক নৃত্য - শ্রীমতী বৃষভানু 
সিংহ বুলিয়া ইকরিয়া থই। প্রধান অতিথিগই মাতল _ মোর জিলকর নাঙহানৌ 
দেই বেনাই। উদ্যোক্তাই ইকরলা -বৃন্দানৃত্য শ্রীমতী সুনীতি সিংহ। 

এখুরুম প্রধান অতিথিগর ভাষণহান। প্রধান অতিথি লক্ষ্মীকান্ত সিংহ 
গিরক ভাষণহান দেনাৎ উঠিল। মাউথপিসগৎ আঙুলিগল তিনবারি দিয়া ফু আহান 
দিয়া অকরল - মাননীয় সভাপতি গিরক বার পুলদেছি গিরিগিথানি _ বুলতে 
মাইকগই -ক্টা -আ্টা-করে ডিগল শব্দ আহান অকরল। মাইকম্যান ওগ সিগারেট 
পিনাৎ গেছিলগা উগরে বিসারেয়া আনলাগা। তা মাইকগ ঠিক করুরি বুলতে 
মাইকগ সুপ ইমপানিগ অইল। চেষ্টা করিয়া কানা নাইল। কিহান করতা! আজি 
মিটিংহান বন্ধ করিয়া আরাক আকদিন করানি, না, মাইকগ নেয়য়াও থাক, ঝামেলা 
এহান ইমে আজি লইকরে বেলানি। 

সভাপতিগই খালকরল -আরাক আকদিন অইলে বার তারে সভাপতিগ 
নাদতৌ ঠিক নেই। মাতল--এতা বেরাচেরা আর থয়া লাভ নেই। ইমে আজিয়েই 
লইকরে বেলেইক। মাইকগ নেয়ইল থাংতে কিতা অইল। 

মাইকগ নেয়ইলতাই মালঠেপগৎ আছিলা শৌ ওঁগি বেলা দিয়া গেলাগা। 
থাইলাতা সভাপতিগ, প্রধান অতিথিগ, মাইকম্যান ওগ বার উদ্যোক্তা আগ। আগ 
বাজারে গ্লেছেগা ধূপকাঠি আনাৎ। ধুপকাঠি নেই খুলিয়া প্রধান অতিথিগই আপত্তি 
করল থাংতে। 

খানি থায়া প্রধান অতিথি গিরকে. তার ভাষণহান অকরল। _ ডাওরিয়া 
সভাপতি গিরক, পুলদেছি জ্ঞানী শুণী বার ইমাইন্দল। অজ যে কবিগর শোক 
সভাহান লাংকরেছি গুগর সম্পর্কে মি কিততাউ হারনাপাছু। টাউনে এম. এল.এ 
গর লগে উনা অনাৎ জিংগা বুলিয়া সালছু মানুগরে খামকরিয়া আনলাতা। 


যেতাউ অক, আনলা মাহেইতে মি দ্বি আককথা মাতানি মনাউরি। পিছেকার 
বাসহানৌ খানি ডিলছে থাংতে। 

সমাজর. কুনো পত্রিকাৎ মি গজানন্দর ইকরা নাউ দেহেছু। গজানন্দ কবি 
আগ বুলিয়া মিতে আজি হে হারপাউরি। যেতাউ অক, সমাজর উন্নতি করানি 
মনেইলে এববাকার গাই সাহিত্যহান কুন আগদে পড়িয়া থাইলৌ কিততাউ নেই। 
এবাকা সমাজহান কি অবস্থাৎ আছে ওঁহান হারপানি থকর। আমারে আমি ডাঙর 
বুলিয়া বারনগরর তলে হমেইলেগা না চলতই। এবাকা কিহান করলে হবা অইতই 
ওহান খালকরিয়া চেইক। গজানন্দরেউ মাতুরিতা হাবির গজে সমাজহান। যেতাউ 
অক আজি মি এরে সভা এহানাৎ আয়া নিয়াম আনন্দ পেইলু। মি উদ্যোক্তা 
ওুতারে ধন্যবাদ দিয়ৌরি বার গজানন্দর মরেছে আত্মা গর সদগতি কামনা 
করিয়া মোর বক্তব্যহান এপেই লইকরলু। 

সভাপতি গিরকে মাতল _ লেইলেক আহান অপরিলগা সভা৷ এহানাৎ। 
অকরতে করানি.থকছিলহান। আমি গজানন্দর স্মৃতিৎ উবা অয়া দ্বিমিনিট নীরবতা 
পালন করিক। 

সভাপতিগ্রই, প্রধান অতিথিগই বার উদ্যোক্তা দ্বিয়গিয়ে উবা৷ অইলা। 
মাইকম্যান ওঁগতে বয়া থাইল। খাংতা সভাপতিগর আঙেইহানাৎ পেপুরা আগ 
হমেয়৷ কামাড়া বেলল। সভাপতি গিরকে ওঁগ মারানির বারাদে অইল। 

এখুরুম সভাপতির ভাষণহান - প্রধান অতিথি গিরক বার পুলদেছি গিরি 
গিখানি হাবিরে হমা দিয়া মি দ্বি আবচুটি মাতিং, আজিকার যে সাহিত্যিকগর শোক 
সভাৎ এতাহাবি মানু আহেছি-গুগর সাহিত্য তা আমি না পাকরেছি হান 
অন্যায়হান, মি নিজে কবিতা ইকরলু বাকা গজানন্দরাংতৌ হবা করে ইকরলুগ। 
ওতা কুংগদে মাওয়া গেলগা। পকে আকতা খেইলা। আজিকার সভাহানর 
উদ্যোক্তা গুঁতারে মাতুরিতা যেহানি আছে উহানি নিয়া ছাপেইগ্াঁ। এবাকা ইকরানি 
বন্ধ করেছু আরো। গজানন্দর কবিতা এতা নিয়াম দিন নাথাইতই। সুরেন্দ্র, 
মনোহর, লালবাবু গাছির ইকরা পত্রিকাৎ নিকুলের। আমার এপেইর খেলেন্দ্রই 
নানান নমুনাল ইকরেছে ওঁতা - গজানন্দই নুয়ারেছে। যেতাউ অক মি শোক 
সভাহানর সাফল্য কামনা করিয়া সভাহান এপেই লইকরলু। 

উদ্যোক্তা ওুঁতাই দাপদে আয়া মাতলা _না,না। এবাকা ধন্যবাদ জ্ঞাপন? 
বুলিয়া ধন্যবাদ জ্ঞাপন করিয়া সভাহান লইকরলা। 

গজানন্দর স্মৃতি সভাৎ আহিং বুলিয়া অগি সালছে গুঁগরে পথে আরাক 
আগই খামকরিয়া মাতল - গজানন্দর কবিতাউ কবিতা থাং? মি থাইতে তারে 
কুংগই কবিগ বুলতারাতা, তার স্মৃতিসভাৎ যিতেইগাতাতে? 


৪৪ 


মাইপাকসেনার পাতাল প্রবেশ 


মাইপাকসেনারে পুতকে বহকে ঘরেৎ্ত নিকালা দিলা। দুঃখ গঁহানে দিন 
জিরেয়া বহেছেতা। গুঁবাকা খাংতা ডাঙর হেইকিরি আগ মুরগর গজে ডমকো 
'পড়িল। ওুঁগর জাতাহানে মাইপাকসেনা পাতালেদে হমা গেলগা। মাইপাকসেনা 
আকগদেতে হারৌ অইল। সীতার পিছেদে এহান দ্বিতীয় পাতাল প্রবেশহান। 
সীতার সাদে এহানো য়ারিনাঙুহান অয়া থাইতই। ওঁতা বুলিয়া আহিগি মেলিয়া চার 
থাংতে -তা আকখুলাগ নাগই। আগেতৌ পাতালে মানুগ মাহেই হমেয়া গাঙ 
পালয়া আছি। যেতাউ অক টটরেইল মানু আছি_ মাইপাকসেনা আক্থুলাগ নাগই। 
1 দৌদুক ডরপারগ থাংতে আহালা আকসরগ অয়া কিসাদে থাইলইছতা 
এপেহ। 

মাইপাকসেনা বয়া বয়া খালকরেরতা জিংতা অয়া থাইতে ঠকামিছা 
য়ারিগ মাহেই হুনেছিল। স্বর্গ নরক বুলিয়া দুহান ফাম আছে. মরানির পিছেদে 
পুণ্যবান উঁতা স্বর্গ বার পাপী তা নরকে যিতারাগা। এহান ভুলহান। পাপপুণ্য 
বুলিয়া কিততাউ নেই। স্বর্গ নরক বুলিযাউ কিততাউ নেই। অরতে আহিৎ দেহাহান 
নাই। আছেতাই গজ তল অর্থাৎ আটটিংগাহান বার পাতালহান। জিংতা অইতেতত 
যেতাই গজেদে কানা মনেইতারা উতাই মরলে গজে যিতারাগা, বার জিংতা 
জিংতা গাতে হমানি মনেইতারা তাই মরলে পাতালে যিতারাগা। খানি থায়া 
তারতাতে দেহগ নেই নাই, ইমে আত্মাগ। আত্মাগরতাতে কিতার ভক, কিতার 
টাটি। মাইপাকসৈনাই খালকরল - পাতালে হমানি এহানে টেইপাঙ জনমেত্ত 
নুঙেই। পাতালর আত্মার গাঙ ওঁতাই জিঙে মহা আনন্দ আহানাৎ পড়েছি। 
মাইপাকসেনা আগেদে এতা কথা হার নাপাছিল। মরিয়া পাতালে আহিল আরো 
বুক্তাহান পড়িলতা। 

মাইপাকসেনার পাতাল প্রবেশ অইল দিন গুহান কিতার অমাবস্যা আহান 
পড়েছে। উদিন পাতালর আত্মা এতাই কিতার কুমেই আহানল গইগ ,অছি। 
এগদেতত হৌগদে হুরহার আটতারা, দাপদিতারা, ফালদিতারা, বৌহানরে আঙেইতারা। 
পরলেই আহান অি সুপ চানাপা। কিতা করতারাতা বুলিয়া মাইপাকসেনা খাপাক 

আকসপার হাদিত লুকেয়া চার। 
পয়লা জাতীয় সংগীতহান অকরলা। আত্মা তার নার ওঁতা পেনপেনানি 
মালছে। পুলছি আত্মা ঁতাতত আগই মাতল -বছর বছর আকহান ইকরেছে এলা 
ওুঁহানরে জাতীয় সংগীতহান করে দিয়ার। এমারি নুয়া আহান দিবাং নাই। হাবিয়ে 
লৌদিয়া মাতলা -এগ আমার নেতার শত্রগ, পাতালবাসীর শক্রগ, সমাজর 
শক্রগ। এগরে নিকালা দেই। নেতার এলাহান নাকরের ওগরে নিকালা দেই। 
আমার কথাল না চলের। হবা হুবা নেই হান নিজে খালকরানি মনার। 
জাতীয় সংগীত ওঁহান হুনিয়া হাবিয়ে জলে নালে অছি। জনমে আকহান 
ইকরেদেছে ওঁহান অমর অয়া থাইল।কতিলৌ ডাঙর কৰিগ অগ্নেছেগাতা। 
জাতীয় সংগীতহান লয়নির পিছেদে দীক্ষাগ্রহণ। ট্রাক তিনহানাৎ কুরাংত 
লাঠিগ মাহেই আহিল। খেদেছি আত্মা গ মাইপাকসেনা' লুরাছে খাপাক ও সপাৎ 
আয়া লুকেইলগা। মাইপাকসেনারে মাতল -তিতে নুয়াগ নাই, কুমেইহান চা। এরে 
তিনহান ট্রাক বুজিয়া আহিল লাঠি. ওঁতা আগই দান করেছেতা। জিংতা অয়া 
থাইতে ত্রিশূল দীক্ষা বুলিয়া হুনে থাইবে, এপেই লাঠি দীক্ষা। লাঠিগ পেইতই 
ওগরে সদস্য নাবুলিয়া লাঠিয়াল বুলতাই। 
মাইপাকসেনাই চার থাংতে দেহেরতা তিনহান, ট্রাকেত্ত রঙ তিনহানর 
লাঠি নিকুলিল। খেদেছি আত্মা উগই মাতল - তিনহান রঙর লাঠি কিতারকা 
হারপেইলেতা? নিয়াম উগ্র তারে দিতাইতা রাঙা ওঁতা। রাঙা লাঠি ধরতাই 
গুতাই ঠারেয়া, কিলেয়া, লাঠিল বারেয়া শক্র খতম করানি। 
_ মাংক্রামাচুর লাঠি ওতার য়ারিহান খানি মাত 
_হাই! থিংক ট্যাংক তারে মাংক্রা মাচুর লাঠি দিতারাতা। 
-কিতারে? 
_ মাক্রামাচুর লাঠিয়াল, উঁতাই নিজর ওঁতারে আরতার কুমেইও যানাহান নাদানি। 
চরেদে মানুর নিন্দা করানি। তানু মাততাই ওহান আরতা হাবিয়ে হাইহান বুলিয়া 
য়াকরানি। যতউ শিক্ষিতগ অয়াও থাক মাংক্রা মাচুর লাঠিগ পেইবেতাই বিদ্যা 
ওহান কুন আগদে থয়া আকসাটে রহানি। মানুরে চিঠি দিয়া গালানি। পিছেদে চিঠি 
৭ করিয়াও কানা নেই। লাঠিগ লইতে উহান বুঝলাহান 
হাজার করিয়াও কানা নেই। । 
রে কালা লাঠি গুতাতে? রা ডি 
তা নুয়া হমেইতাই উতাই ধরতাইতা। ভি 
_তানুতে? 


৪৬ 


- তানুতে গজরতাই মাততাই ওুঁহান হুনানি। ওরে দেহরতা দলে দলে নুয়া নুয়া 
আত্মা ওতা আইতারা ওহান। 

কিতা করতারাতা? 

_তানুর মগজ ওুঁতা কারিয়া শ্রীচরণে কাৎকরতারাতা।এহান মরার দেশহান না। 
মগজ থাইলে তানুর লগে তিলো নুয়ারতেই। এপেই আরাক কতদিন থাইলে 
হারপেইতেই _হাবি মগজআলারে খেদে দেছি। 

-তিতে কিয়া তানুর লগে নাইলে£ মগজগ দেনা নাকরর থাংঃ 

-মিতে জরম অইতেৎ্ত মগজগ নেয়া জরম অগ্ভুগ। তানু খালকরতারাতাই মি 
থায়া থায়া মগজগ দেনা নাকরৌরিতা। ুঁতার গজে এরে থতা এহানে মোরে 
মারে বেললতা। তানুর অর নার ওঁতা মাতে বেলাউরি থাংতে মোরেতে বিষগ 
করে দেখতারাতা। 

_বাসা তানুর জাতীয় সংগীতহান বুললে গুঁহান কুঙ্গই লেংকরেছেহান? খানি 


হ্রুয়াতা। 
-হাবির গজর ওগই লেংকরেছেহান। হুন 


হাবিয়ে একতা অয়া মোরে য়াকরো।। 
লাঠি দীক্ষা লয়য়া হাবি ঘরে যিতারাগা। মিতে কুরাং থাইতৌ। 
-আজি ওরে শেউরিয়া উজারে থাক। মিয়ো যিংগা, কালি বার উনা অইতাঙাই 


নাই। 

দশে্ত খেদেছি আত্মা গুগ পিছেকার দিন আহিল। মাইপাকসেনাই 
আংকরল _আজিতে? 
-আজিয়ো কুমেই আহান আছে। চেয়া যাগা। 

হাবি লাঠিয়াল আত্মা ওতা তিলৈলা। মাপু ওগই মাতানি অকরল _ 
আমার নীতিহানতে হাবিয়ে হারপাছোনাই। - হৌতাই সখী, হৌতাই গোপী। 
বুজেয়া মাতিং বূললে ঘৌপুয়ে কর্মহান খানা, ভাবকে নাপানি। আগেতত লেমে 
বয়া আছি ওঁতাই লেমে থানা। লেমে বয়া কতি ত্যাগ্ স্বীকার করেছিতা তানু। 
লেমে থাইতাই হাইহান,.কিন্ত মনেইবা লেম উগৎ সেচে পারতাই। কিৎতাউ 
পারানি না লাগতই, জানানি না লাগতই। যেগই হাবিত্ত নিয়াম ভুল করতাই ওগই 
হাবির গজর লেমগ পেইতই। হানতে, অকরিক বেনাই। 

আত্মা আগই মাতল _ ভোট করিক। আরাক আত্মা আগই মাতল _ না, 

না, ভোট কিতা না, লটারি করিক। 
না, ভোট। 
_না, লটারি। 

এতাল তর্কাতর্কি চলের ওঁবাকা খেদেছি আত্মা ওঁগ ডরপেয়া খাংতা 

মাইপাকসেনার থতাহানাৎ হমেয়া তলর দাতসুরিৎ জাঙুহান দিয়া গজর দাতসুরি 
আতহানিল ধরিয়া থাইল। 
-_বাসেই বাসেই। কৌলি না করিয়ো বুলিয়া মাপু ঁগই কৌলিহান. থামেইল। 
এহান বাগিচার গাওনহান নাগই। চিকারি নাদিয়ো। হাবিতা বাদ দিয়া সিলেকশনে 
যিকগা।-তি জনমহান সমাজর সালে মাইর করিয়া আহরগ। তোরকা এরে লেম 
এগ। 

এসাদে করে মানু চেয়া চেয়া লেমগি বাটিয়া অভিষেক করতারা। 
অভিষেকর পানির সিক ওঁতা মাইপাক সেনার আহিয়েদে লাগেরগা। 

-এন্লা, এন্না আহিগ মেলল, আহিগ মেলল, চার, _ বুলিয়া মানুগ 
মাহেই পুলছি তাই লৌদিতারা। মেইথঙহানাৎ পানি সিটেইতারা আকতাই, তার 
থতাহানাদে দাত ছ্বিয়সুরির হাদিৎ চামুচ আহান বরাদেছি। মাইপাকসেনা হেইকিরি 
জারর তলে পড়িয়া আছে। তারে বেরদিয়া চারিবেদে মানুহান পুলছি। 


এহান হাবি দেখল এতাতে, কুরাং গেলগাতা? মাইপাকসেনা খালকরিয়া 
থাইল। 

আকতাই মাতলা -হুশহান হবাই নাহেছে। আরাকৌ পানি ডালে দেই। 
গুলমকছি পুড়িয়া নাকেদে গৎ হুয়েই। 

অ! মাইপাকসেনাই দেখল এতা হপনেদে দেখলতা। মুরগৎ হেইকিরিগ 
পড়িয়া বিনবিনি চাক দিয়া বেহুশ অয়া পড়েছে পেই দেহেছেতা না। এতা 
মিনামপাতা, মিছাতা, কাল্পনিকতা। হাচাতা নাগই। 

মাইপাকসেনা উঠিয়া বহিল। গুঁবাকা, আরাক হেইকিরি আগ ডম করে 
মুরগৎ পড়িল। এখুরুমতে হুত্ুমেউ মরিল। মরানির পিছেদে, কিতা অইল, কুরাং 
গেলগা কিগই জানে। 

শক্তি সিংহ, নুয়া দিল্লি 


সমাজ এহানরে ইঙাল ভাল করে নি মিআডে কাকরে দেনার কাজে 
সমাজব মানুরে দিক দিশা দেনার কা হমা বিফুপ্রিরার ডলে য়ে গুণী 
জব নিয়াছিগা, অতারমা আগ ইলতা কবি ব্রজেন্্রবমার সিংহ। 
কবি ব্রজেক্জ' বারা বিধ্প্রিরা মণিপুরী সাহি থু বুললেউ একরের। 
আধুনিক বিু্রিয়া মণিপুরী সাহিতার এরে পথিকৃ€ গিরক এগ জরম নাইলইছ 
আমার সাহিতাহান যে কুরাং পড়িয়া থাহল অইছ আমি চিন্তাড করে নুয়াররাং। 
গল্প, কবিতা, ছড়া, প্রবন্ধ, অনুবাদ সাহিত। হাবি ক্ষেত্র এতা গিরকর শ্রতিভার 
পরশ পেয়া শিল্লিত রূপ আহাহ গিয়া ফৌধিলগা। সাহিতার মেঠেল এতা 
ফেমারুকে বৃহ বৃন্া কাত্করে দিয়া খয়াছেতা হা বিধুপ্িয়ার সাহিতাকুউগৎ। 
ভাষণ দেলাতৌ গিরকর জুড়ি নেই। ১৯৯৭ সালে পুলা বাংলাদেশে আহিয়া 
গৌরির সেমিনার আহাৎ রবীন্দ্নাথর গজে যে ভাষণহান দিয়াহিল অহান হিয়া 
অন্য সমাভতর সুধীজন অতাড আচানক ইয়া মাতলা, মানপুবীগ ইয়া গিরকে 
যেসারে কবাহান৷ থহল বাংলাদেশে আমি এহান কল্পনা করানি হিনপারাধ. 
গিরকে ডিগল বক্তব্ দিলেউ শ্রোতাই বিরন্ত নাইতারা, শ্রোতার মন আচুলে 
পারেরৎ 
জে ৩ ০১০ 
মহীরুহ ইরা ডে পাতা সালকবিরা, ফুলে ফলে শোভি 
1 ক€রর। এতাপারা আশ্রষ এহান থাইতে আমাল 


কভার হীনন্মন্ততা! | 


মানু 


ভারর এডেকি 


